Kekejaman Seorang Khalifah Alim Yang Sanggup Berperang Dengan Seorang Sahabat Nabi

Dalam setiap empayar Islam, pasti akan wujud khalifah yang alim dan khalifah yang kejam. Antara khalifah alim yang paling kita kenali adalah Umar Bin Abdul Aziz. Tapi ada seorang khalifah ni memiliki kedua-dua sifat iaitu alim dan kejam. Kealimannya boleh membuatkan ramai orang terpesona. Kekejamannya bikin kita jadi terkedu.

Siapakah khalifah tersebut?

Baginda adalah Abdul Malik Bin Marwan yang menjadi khalifah kelima bagi dinasti Umayyah. Ketika muda, baginda sangat tekun mempelajari ilmu agama. Malah baginda juga pernah berguru dengan sahabat Rasulullah S.A.W seperti Abdullah Bin Umar, Abu Hurairah, dan Abu Sa’id Al-Khudri. Abdul Malik Bin Marwan juga sempat berguru dengan Khalifah Uthman Bin Affan.

Dari segi keperibadian pula, Abdul Malik Bin Marwan dikenali sebagai seorang yang zuhud, berilmu dan suka bersedekah. Dikatakan ketika itu tiada yang lebih dermawan selain daripada Abdul Malik Bin Marwan di Madinah. Ketekunannya dalam menuntut ilmu juga membuatkan baginda diangkat sebagai ulama fiqh.

Walau bagaimanapun semua itu berubah apabila baginda mula menjadi khalifah dan berperang dengan sahabat Rasulullah S.A.W iaitu Abdullah Zubair. Sikap dan perwatakan Abdul Malik Bin Marwan terus berubah dengan ketara dan menjadi agak kejam.

Persoalannya macam mana semua ini boleh terjadi?

Selepas sahaja Husayn Bin Ali terkorban dan pelantikan Yazid Bin Muawiyah sebagai khalifah Bani Umayyah yang kedua, Abdullah Bin Zubair telah bangkit untuk mempertahankan pelantikan khalifah menggunakan sistem syura. Penyerahan kuasa secara turun temurun dianggap menyalahi tradisi Islam.

Masyarakat Mekah juga tidak berpuas hati dengan kematian Husayn Bin Ali ditangan pemerintah Bani Umayyah. Sebagai balasan, Abdullah Bin Zubair telah dibaiah sebagai khalifah pengganti Muawiyah Bin Abu Sufyan. Dalam masa yang singkat, hampir keseluruhan Semenanjung Arab turut membaiah Abdullah Bin Zubair sebagai khalifah.

Bagi memastikan dinasti Umayyah terus berkuasa, Yazid Bin Muawiyah telah menghantar tentera untuk menakluk Madinah dan Mekah. Madinah dengan mudah jatuh ke tangan tentera Umayyah. Tapi Mekah liat sikit sebab tentera Umayyah perlu kepung dalam masa yang agak lama.

Sayangnya ketika pengepungan itu berlaku, Yazid Bin Muawiyah telah mangkat. Hal ini lantas membuatkan tentera Umayyah segera kembali ke Damsyik. Tampuk pemerintah diambil alih oleh Muawiyah II Bin Yazid. Visi baginda tidak sama seperti bapanya sebab Muawiyah II mahu menamatkan perang lebih awal.

Muawiyah II tarik semua tentera di Madinah dan Mekah ke Damsyik semula. Baginda juga terus mengumumkan genjatan senjata dengan Abdullah Bin Zubair. Malah turut menjanjikan jawatan khalifah kepada Abdullah Bin Zubair kerana baginda tidak miliki anak lelaki.

Selepas sahaja Muawiyah II mangkat, berlaku kekosongan kuasa dalam empayar Islam. Sebab Muawiyah II tiada waris yang sah dan baginda tidak mewasiatkan jawatan khalifah kepada sesiapa pun kecuali Abdullah Bin Zubair. Masyarakat Islam pun dengan mudah membaiah Abdullah Bin Zubair sebagai khalifah baru.

Tapi Bani Umayyah sangat tidak bersetuju dengan pelantikan tersebut lantas menyeru Marwan Bin Al-Hakam menjadi khalifah Umayyah keempat. Padahal baginda baru sahaja mahu mengiktiraf Abdullah Bin Zubair sebagai khalifah yang baru.

Baginda terus menakluk Syria dan Mesir daripada tangan Abdullah Bin Zubair. Belum sempat untuk kembalikan empayar Islam kepada Bani Umayyah, Marwan Bin Al-Hakam telah mangkat.

Tempatnya telah diganti oleh Abdul Malik Bin Marwan yang sangat terkenal dengan kewarakkan dan ketinggian ilmu. Mungkin ada yang anggap baginda akan segera menghentikan perang tetapi tidak. Sebab baginda meneruskan apa yang dilakukan oleh bapanya.

Dalam masa yang singkat beberapa kawasan dalam empayar Islam telah jatuh ke tangan Bani Umayyah semula. Hal ini membuatkan wilayah kekuasaan Abdullah Bin Zubair yang merangkumi Semenanjung Arab sahaja. Apa yang Abdul Malik bin Marwan buat ni bikin semakin ramai orang Islam terbunuh dan berperang sesama sendiri. Baginda tak peduli semua ni, asalkan Bani Umayyah muncul sebagai pemerintah yang tunggal.

Disebabkan Abdullah Bin Zubair masih lagi mampu bertahan, Abdul Malik Bin Marwan telah menghantar tentera untuk menakluk seluruh Semenanjung Arab. Cara itu berjaya dan tinggal Mekah yang masih belum berada dalam kekuasaan Bani Umayyah.

Abdul Malik Bin Marwan pun hantar tentera yang diketuai oleh Al-Hajjaj ibn Yusuf untuk menakluk Mekah. Kali ni caranya beza sikit sebab Abdul Malik Bin Marwan minta Al-Hajjaj berunding dengan Abdullah Bin Zubair dan jangan sesekali menumpahkan darah di Mekah.

Masalahnya Abdullah Bin Zubair terlalu degil dan tidak mahu menyerah kalah walapun sudah dikepung begitu lama. Di atas perkenan Abdul Malik Bin Marwan, Al-Hajjaj telah menyerang Abdullah Bin Zubair bertubi-tubi. Akhirnya dia dan ramai penyokongnya terbunuh.

Maka tamatlah pertelingkahan panjang di dalam empayar Islam dan Abdul Malik Bin Marwan dianggap sebagai satu-satunya khalifah bagi umat Islam. Setelah itu empayar Islam telah berkembang dengan pesat dan sangat maju.

Dekat sini walaupun nampak Bani Umayyah dan Abdul Malik Bin Marwan ni kejam, apa yang mereka buat ada asas. Sebab hanya kestabilan kuasa sahaja mampu selamatkan empayar Islam. Untuk Abdullah Bin Zubair, dia pun ada asas. Sebab Bani Umayyah tidak lagi amalkan sistem syura.

Apa-apapun jadilah baik dan jahat pada tempat yang betul.

RUJUKAN:

DWD. (2013, November 26). Islamic History, Part 15: the Second Fitna (680-692) and, finally, some stability. The Foreign Exchanges Companion. Dipetik daripadahttps://fx-companion.com/2013/11/26/islamic-history-part-15-the-second-fitna-680-692-and-finally-some-stability/

Study Smarter. (n.d). Abd Al-Malik. Dipetik daripada https://www.studysmarter.co.uk/explanations/history/spread-of-islam/abd-al-malik/

Study Smarter. (n.d). Second Fitna. Dipetik daripadahttps://www.studysmarter.us/explanations/history/spread-of-islam/second-fitna/

The Saylor Foundation. (n.d). The Umayyads: The first Muslim dynasty. Dipetik daripadahttps://resources.saylor.org/wwwresources/archived/site/wp-content/uploads/2012/10/HIST101-9.2-Umayyads-FINAL1.pdf

Zulkifli Al-Bakri. (2022, Disember 7). Khalifah Abdul Malik Bin Marwan : Ulama dan khalifah umat Islam. Dipetik daripadahttps://zulkiflialbakri.com/khalifah-abdul-malik-bin-marwan-ulama-dan-khalifah-umat-islam/


Seni Adalah Cerminan Tamadun

Bagaimanakah caranya bagi kita untuk mencerap alam realiti? Apa yang boleh kita gunakan untuk memahami alam?

Kita ada sekurang-kurangnya dua jenis cara. Kaedah yang paling banyak digunakan adalah kaedah empirisisme. Alam realiti dicerap dengan menggunakan teknik fizikal seperti eksperimentasi dan pengalaman. Memandangkan teknik ini hanya bergantung kepada objek fizikal dan deria, maka cerapan kita tak menggambarkan alam ini dengan sepenuhnya. Itu belum masuk lagi halangan komunikasi dalam bahasa. Oleh kerana komunikasi adalah projeksi fizikal, maka komunikasi tak menggambarkan sepenuhnya tentang realiti. Maka, dengan cara apakah yang kita boleh guna untuk menggambarkan realiti dengan lebih tepat?

Inilah datangnya kepentingan seni. Penggambaran realiti yang sempurna bermula dengan jiwa dan hati makhluk berintelek. Sekalipun seni masih dibatasi kaedah fizikal, tapi ia mampu menyentuh jiwa kita dan menyampaikan makna yang cuba diberi, tanpa halangan komunikasi yang begitu menonjol. Sebagai contoh, antara gambar pemenang hadiah Pulitzer dengan berita tentang gambar tersebut, yang mana satukah yang lebih bermakna, lebih menyentuh jiwa anda? Sudah tentulah gambar.

Alam realiti memang takkan mampu dicerap sepenuhnya oleh kita. Sebagaimana menurut Plato, apa yang mampu dicerap oleh kita hanyalah sekadar bayangan kepada realiti sebenar. Kecantikan dalam seni adalah bayangan kepada kecantikan sebenar alam realiti. Inilah yang diterangkan dalam konsep ‘bentuk’ oleh Plato melalui karya Phaedo dan juga Alegori Manusia Gua dalam Republik.

Namun, dalam kita membincangkan hal metafizik tentang ‘bentuk’ kecantikan seni, kita terlupa tentang satu hal penting. Bagi menjelmakan kecantikan seni, manusia menggunakan objek luar sebagai perwakilan makna. Bukankah objek luar ini objek fizikal? Bukankah objek ini terkait dengan budaya masyarakat tersebut? Ya, seni sebagaimana objek fizikal yang lain, tetap terkait dengan elemen fizikal.

Kita ambil contoh puisi Homer. Homer menulis puisi epik Illiad dan Odyssey yang indah dan dikagumi oleh masyarakat buat berzaman. Sekarang saya mahu tanya, apakah perlambangan yang digunakan Homer? Bukankah dalam epiknya itu secara tersurat dan tersiratnya menceritakan budaya tamadun Yunani Purba? Plato sendiri mengatakan Homer sebagai guru kepada tamadun Yunani (ten Hellada pepaideuken). Bukankah ini menunjukkan seni sebagai cerminan tamadun Yunani? Bagaimana pula dengan epik Gilgamesh? Ini adalah kisah proto ‘coming of age’ tertua di dunia.

Begitu juga dengan seni muzik. Dek pengaruh ahli falsafah Jean Jacques Rousseau, gerakan Romantisisme muncul dan era Romantik pun bermula. Rousseau menekankan kepentingan emosi dan cinta kerana pada zaman tersebut, kahwin paksa adalah normal demi kepentingan ekonomi dan ini melahirkan masyarakat yang negatif. Oleh sebab itulah, anda akan menemui banyak karya seni yang mempunyai nilai emosi mendalam. Contohnya, karya muzik Liebestraume oleh Franz Liszt membawa makna nilai romantika dan kesedihan dalam bercinta. Karya ini adalah hasil projeksi Fransz Liszt mengenai puisi dengan nama yang sama berkenaan 3 jenis cinta. Hal yang sama wujud dalam Der Ring des Nibelungen oleh Richard Wagner. Karya orkestra ini berkenaan epik dan saga Norse seperti Ride of the Valkeries. Bagaimana dengan lukisan The Alchemist in Search of the Philosopher’s Stone oleh Joseph Wright? Bukankah itu ekspresi dan cerminan tamadun British pada waktu zaman Pencerahan? Bukankah ini cerminan tamadun Eropah pada waktu waktu yang disebut di atas?

Bagaimana pula dengan The Brothers Kamarazov? Karya agung Fyodor Dostoyevsky ini ditulis berlatar belakangkan empayar Russia pada abad ke-19. Novel ini membawa tema berat seperti teodisi, kehendak bebas, posisi agama dalam masyarakat dan sebagainya. Buku ini mencerminkan realiti yang dihadapi oleh Dostoyevsky pada waktu tersebut seperti kematian anaknya, kes Nechayev dan masalah sosial masyarakatnya. Tema masalah sosial ini juga dapat dilihat dalam karya Salina oleh Sasterawan Negara A. Samad Said dan Anak Mat Lela Gila oleh Pak Sako yang menyentuh masalah sosial yang dibayangi zaman kolonial dan perang dunia.

Mari kita sentuh tentang muzik moden. Sekitar tahun 70-an, masyarakat mendambakan sesuatu yang lebih berseni dalam karya seni. Hal ini semakin menonjol apabila angkasawan Amerika Syarikat berjaya mendarat di bulan. 2 perkara ini mencetuskan pergerakan muzik progresif yang mahu membawa seni ke arah paradigma, jauh ke hadapan. David Bowie misalnya, mencetuskan genre baru yakni ‘space rock’ dan ini dikira sebagai progresif kerana mencipta genre original. Kumpulan kugiran seperti YES, Pink Floyd dan King Crimson telah menggubah lagu-lagu yang dikira aneh dari sudut komposisinya. Berlainan dengan rentak muzik biasa yakni 4/4, muzik mereka digubah berdasarkan rentak muzik ganjil seperti 5/4 dan 11/8. Komposisi ini menghasilkan rentak yang panjang dan artistik. Sebagai contoh, Close to the Edge oleh Yes membawa bunyi seperti anda dalam perjalanan ke galaksi lain dan panjang lagu ini adalah 18 minit. Karya agung muzik prog rock ialah Supper’s Ready oleh Genesis, hikayat berpandangan alam Kristian yang dijadikan sebagai muzik dan panjang lagu ini adalah 22 minit. Di dalam lagu mereka selalunya terkandung mesej artistik yang ingin disampaikan dengan cara gubahan kompleks. Anda boleh baca dengan lebih lanjut tentang gubahan lagu prog pada link artikel saya yang ini

Selang dua dekad, gerakan grunge mula mendominasi masyarakat belia. Dek permasalahan yang melanda generasi X pada waktu tersebut, mereka menghasilkan muzik yang lebih ‘raw’ dan ‘noise’ dengan elemen yang lebih simplistik sebagai simbol kepada derita anak muda. Kita lihat contoh lagu Creep oleh Radiohead. Lagu ini berkenaan perempuan dambaan penyanyi di kolejnya dan dia merasakan dirinya tak layak untuknya. Sekiranya kita analisa key muzik yang digunakan, key-nya ialah ‘major’. Ini adalah menghairankan kerana key ‘major’ sepatutnya menghasilkan lagu yang gembira dan optimistik, bukan lagu sedih seperti Creep. Untuk menghasilkan lagu sedih, anda perlu menggunakan key ‘minor’. Campuran lagu sedih dengan key ‘major’ ini adalah projeksi komposer lagu tersebut tentang kesedihan jenis sentimental. Sebagai perbandingan, key ‘minor’ membawa maksud kesedihan jenis nihilistik tahap murung. Kalau anda tak percaya, anda boleh suruh kawan anda yang pandai main gitar atau piano untuk memainkan kord ‘major’ dan ‘minor’.

Sekarang, saya nak sentuh kembali tentang karya seni penulisan, tapi kali ini tentang sahabat-sahabat penulis saya. Helmi Effendy adalah seorang pencinta sejarah, maka anda akan jumpa banyak fakta-fakta sejarah Melayu di dalamnya sebagai plot cerita seperti novel Dari Alam Lain.

Fahmi Mustaffa adalah seorang pengembara dan juga berminda terbuka, maka novel Amsterdam hasil nukilannya mengekspresikan jiwa anak muda di kota paling bebas dan liberal di dunia. Mungkin anda tak nampak apa persamaan di antara dua novel ini, tapi kalau anda perhatikan secara teliti, kedua-dua novel ini wujud pada zaman kebangkitan bahasa Melayu dan pra-‘renaissance’ Malaysia dek tekanan masyarakat terhadap elemen tamadun Melayu dan Malaysia secara amnya yang mahukan karya seni yang tak klise sebagaimana novel-novel cinta Melayu. 50-100 tahun akan datang nanti, ilmuwan akan menjadikan karya-karya seperti Dari Alam Lain dan Amsterdam sebagai parameter cerminan tamadun Malaysia pada tahun 2010-2020. Berlainan dengan Malaysia, karya seni di Jepun telah berkembang dengan sangat pesat sampaikan novel ringan dan komiknya sendiri membawa tema yang lebih berat berbanding novel novel klise Melayu. Ini adalah cerminan tamadun Jepun yang menunjukkan golongan belia mereka celik ilmu dan teknologi.

Seni itu adalah ekspresi diri, seni itu adalah objektif, seni juga adalah subjek fizikal. Di sebalik penghasilan karya seni terkandung 1001 kisah di dalamnya. Sekiranya anda memandang seni sebagai manifestasi metafizik semata-mata, maka anda akan gagal untuk melihat apa yang cuba diceritakan oleh orang-orang terdahulu berkenaan keadaan mereka pada waktu ketika itu. Hikayat Merong Mahawangsa ada menceritakan tentang burung garuda yang menculik puteri raja China. Dari sudut saintifik, burung ini sememangnya wujud pada zaman dahulu yakni burung helang Haast gergasi yang cukup kuat untuk memburu burung emu sebelum pupus pada tahun 1400. Kisah Singapura Dilanggar Todak sekiranya dianalisa adalah lebih bermakna dari sudut saintifik berbanding artistik kerana ia adalah perlambangan kepada kota Singapura yang dilanggar kerajaan Majaphit atau Siam Dharmaraja. Sama juga dengan mitos rumpun Austronesia berkenaan navigasi buruj dan pelayaran yang menjadikan mereka bangsa-bangsa pelayar purba seperti kaum Melayu, Maori dan Polynesia. Melalui kisah dan karya seni terdahulu inilah para ilmuwan mampu mencari dan meneliti genealogi sejarah dunia.

Saya tak menafikan seni itu objektif. Saya juga tak beberapa suka dengan konsep merelatifkan seni sebagaimana karya seni ekspresi abstrak oleh Jackson Pollock. Namun, anda tak boleh menafikan permintaan dan sambutan masyarakat terhadap karyanya menunjukkan pola pemikiran masyarakat pasca moden di Amerika Syarikat. Bukankah tamadun itu terdiri daripada hasil nilai metafizik dan fizikal yang tinggi? Bukankah karya seni itu merupakan sumber sekunder sejarah? Bukankah sejarah itu menceritakan tentang tamadun manusia? Bukankah ini bermakna seni itu cerminan tamadun?

Untuk mengatakan seni itu bukan cerminan tamadun adalah kesalahan fatal dan tak saintifik. Seni itu esennya membawa nilai metafizik, tapi jangan sama sekali kita sanggah sifat luarannya yang menjadi cerminan, tingkap masa dan projeksi terhadap realiti masyarakat sang seniman.


Merungkai Kebenaran King Arthur

Siapa kenal Raja Arthur? Pasti ada antara kita mengenali raja ini dalam kaca televisyen, terutamanya siaran drama Eropah tentang sejarah lagenda berkenaan kota Camelot. Contohnya drama bersiri Merlin, kisah seorang pemuda yang tengah mempelajari sihir, membimbing putera Arthur sehingga menjadi raja kota Camelot.

Raja Arthur adalah watak utama dalam kisah lagenda Camelot, berkenaan kisah hidup raja Britain yang memerintah kota Camelot bersama para kesatrianya dari awal perlantikan hingga kejatuhan akibat pemberontakan dari putera bernama Mordred. Kisah ini juga mempunyai unsur fantasi iaitu penglibatan ahli sihir bernama Merlin sebagai penasihat dan mentor raja Arthur.

Pada awal kajian, para sejarahwan berpendapat kisah lagenda ini adalah mitos semata-mata kerana ketiadaan bukti yang berkait dengan kota Camelot atau raja Arthur itu sendiri. Namun, masa mampu menukarkan jawapan yang sedia ada terhadap kemisterian ini. Kajian lanjut menunjukkan raja Arthur sebenarnya wujud. Ya, raja Arthur itu wujud!

MENCARI ARTHUR SEBENAR

Menurut sumber terdahulu iaitu menuskrip bernama History of the Britons yang ditulis oleh paderi British bernama Nennius, Arthur dalam lipatan sejarah adalah pahlawan yang menyatukan rakyat British dalam usaha melawan invasi kaum Anglo-Saxon pada tahun 500.

Serangan kaum Anglo-Saxon dari tanah air mereka di Jerman berlaku kerana Kepulauan Britain ketika ditinggalkan oleh Rom pada abad ke-5 Masihi berpecah kepada kerajaan-kerajaan feudal, mudah untuk anasir luar menyerang.

Melalui penemuan arkeologi dan sumber sejarah bertulis berkenaan fasa kegelapan British, serangan mereka tidak pernah putus dan setiap kerajaan feudal satu per satu tumbang. Namun pada tahun 490-an, perubahan berlaku di mana berlaku serangan balas besar-besaran dari rakyat Britain menghalau tentera Anglo-Saxon ke timur Britain.

Peristiwa menghalau besar-besaran ini menunjukkan bahawa wujudnya ketua pahlawan yang berkuasa dan mampu menyatukan rakyat Britain, Tapi masalahnya adalah siapakah pahlawan tersebut? Namanya tidak pernah dicatat dalam mana-mana manuskrip atau rekod sejarah kerana catatan berkenaan sejarah kepulauan Bratain pada fasa kegelapan teramat sedikit atau hampir tiada.

Hanya manuskrip tulisan Nennius saja memberitahu penyatu rakyat Britain adalah Arthur. Tapi masalah lain pula terjadi iaitu Nennius tidak pernah menulis latar belakang dan sejarah kepahlawanan Arthur ini.

MENCARI KOTA TINGGALAN ARTHUR

Kumpulan ahli arkeologi England buat masa ini telah menemui tinggalan istana Tintagel berusia 1,500 tahun dulu di barat daya England. Dengan perkaitan tarikh dan lokasi tinggalan istana itu, berkemungkinan besar istana Tintagel adalah tempat raja Arthur dilahirkan.

Ini bertepatan dengan manuskrip bernama The History of the Kings of Britain, karya milik paderi British bernama Geoffrey of Monmouth, di mana Arthur tinggal di istana yang berangin dan bertempat di tebing pantai, berdekatan dengan perkampungan Tintagel, Cornwall.

Ayahanda Arthur iaitu Uther Pendragon jatuh hati kepada Igraine iaitu bangsawan Cornwall namun risau bakal isterinya tidak menerima Uther yang tidak mengikut cita rasanya. Merlin kemudian memberikan cecair sihir kepada Uther untuk menukarkan dirinya sebagai lelaki idaman Igraine, kemudian menjadi suami isteri tinggal di istana Tintagel. Hasil perkahwinan mereka, lahirnya Arthur di dunia.

Penemuan kota seterusnya adalah kota berdinding Viroconium, berdekatan kota Shrewsburry di tengah Britain. Kota yang dibina pada sekitar tahun 500 adalah kota terbesar dan mempunyai pertahanan tentera yang kukuh. Dalam kota berdinding juga terbinanya rumah agam untuk bangsawan berkelas tinggi atau diraja.

Dengan kota yang pernah menjadi kubu pertahanan pada akhir abad ke-5 Masihi, berkemungkinan kota itu terletaknya istana milik Arthur Pendragon, pahlawan penyatu orang British menghalau tentera Anglo-Saxon. Maka, Camelot sebenar adalah Viroconium.

Namun ini hanya tekaan saja sebab Nennius pernah rekodkan bahawa Arthur pernah berperang sebanyak 12 kali di pelbagai kota orang British. Mungkin juga Camelot sebenar adalah kota selain Viroconium atau istana kelahiran Arthur bukanlah Tintagel.

USAHA MENEMUKAN ARTHUR SEBENAR

Dalam memelihara sejarah Arthur, adalah penting untuk menapis mana-mana sumber yang berkait. Kisah Excalibur di mana pedang suci milik Arthur itu dibuang dalam tasik yang dijaga oleh penjaga tasik bernama Lady of the Lake pada mulanya hanya dongeng semata.

Namun kumpulan ahli arkeologi menemui pelbagai senjata dibuang dalam kebanyakan tasik yang dianggap suci sekitar Britain sebagai kepercayaan kuno untuk memohon hajat. Berkemungkinan besar Arthur membuang pedangnya adalah benar, demi meminta kesembuhan dari cedera teruk oleh peperangan.

Watak Merlin sebagai penasihat raja Arthur juga tidak mustahil wujud kepada pada abad ke-5 Masihi penasihat diraja ini dipanggil sebagai bard: pemuisi dan juga bertugas sebagai bomoh yang mempunyai ilmu perubatan berkenaan tumbuhan. Mungkin juga Merlin memberikan ubat halusinasi seperti ‘cendawan magik’ kepada Igraine supaya membayangkan Uther sebagai lelaki idamannya.

Setakat ini, para arkeologi British masih giat melakukan ekskavasi di Tintagel. Tinggalan istana Tintagel sekarang ini sebenarnya dibina pada abad ke-12 Masihi, 600 tahun lewat dari tahun raja Arthur hidup. Namun tarikh tinggalan ini tidak mematahkan semangat ahli arkeologi untuk menggali lagi, mencari tinggalan lama di sebalik tinggalan istana Tintagel ini.

Keputusannya, mereka menemui artifak berharga berupa tembikar, seramik, dan kaca yang dimiliki oleh seseorang yang kaya atau orang yang penting pada tahun 500. Berkemungkinan artifak-artifak tersebut milik bonda Arthur.

Sekarang, kita tunggu masa saja untuk kumpulan penyelidik arkeologi British ini membongkar penemuan-penemuan berkait kisah lagenda Arthur, seterusnya mengesahkan bahawa raja Arthur, penyatu orang asal British adalah wujud.

RUJUKAN:

Phillips, G. (4 August 2020). Archaeologists May Have Discovered the Birthplace of King Arthur: Legends Come to Life? Ancient History. Retrieved from 14 September 2020. https://www.ancient-origins.net/…/archaeologists-may-have-d…


Sejarah Perisikan Di Malaysia

Perisikan merupakan antara kegiatan tertua yang dijalankan dalam sesebuah masyarakat sehingga ke hari ini. Penemuan – penemuan zaman prasejarah telah membuktikan bahawa kegiatan perisikan bukanlah sesuatu yang baharu kepada manusia. Hal ini demikian kerana, masyarakat zaman prasejarah telahpun mengaplikasi elemen perisikan dalam aktiviti kehidupan seharian mereka seperti memburu.

Anggota masyarakat zaman prasejarah akan cuba mendapatkan maklumat merangkumi pelbagai elemen mengenai haiwan buruan mereka. Ini merangkumi elemen – elemen perisikan seperti lokasi, kekuatan dan kebolehan serta bilangan.

Walaupun perisikan bukanlah istilah yang sesuai digunakan untuk merujuk kegiatan masyarakat zaman prasejarah ini, namun kesedaran masyarakat tersebut terhadap kepentingan maklumat menunjukkan bahawa masyarakat tersebut memahami elemen – elemen asas perisikan serta menjalankan kegiatan tersebut dalam memenuhi keperluan harian mereka.

Perisikan, menurut World Book Encyclopedia adalah sebuah istilah yang merujuk pada tindakan sesebuah Negara menggunakan ejen perisik untuk mendapatkan rahsiah Negara lain bagi tujuan ketenteraan, politik, ekonomi dan sebagainya. Shaharudin Ali menurut karyanya yang bertajuk “Peranan Perisik dalam Keselamatan dan Pertahanan Negara” dalam Majalah Perajurit berkata bahawa aktiviti perisikan memberikan keutamaan kepada usaha mengumpul maklumat.

Seseorang ajen perisikan akan memberi keutamaan pada maklumat – maklumat penting seperti niat dan rancangan musuh, maklumat – maklumat strategik terutamanya merangkumi elemen keselamatan, politik, sosial dan ekonomi serta dasar – dasar yang berkepentingan.

Secara umumnya kegiatan perisikan boleh ditakrif sebagai tindakan sesebuah pihak mendapatkan maklumat mengenai pihak musuh/lawan bagi tujuan analisis dan sintesis yang akhirnya membawa kepada pengetahuan serta tindakan susulan.

Maka boleh dirumuskan bahawa kegiatan perisikan dijalankan dengan matlamat untuk mendapatkan maklumat agar boleh dianalisis serta diguna pakai untuk menyelesaikan masalah yang dihadapi.

Kegiatan perisikan seperti dinyatakan sebelum ini bukanlah sesuatu yang baharu dalam kehidupan manusia. Kegiatan ini merupakan antara keperluan harian masyarakat zaman prasejarah dalam usaha mendapatkan bekalan makanan. Kemajuan politik,ekonomi dan sosial yang dilalui masyarakat zaman prasejarah telah mengubah kegiatan perisikan secara langsung.

Perkembangan dalam kehidupan manusia seperti permulaan kehidupan berpuak telah meningkatkan persaingan antara puak secara politik, ekonomi mahupun sosial sehingga membawa kepada peperangan. Perkembangan ini telah jelas membawa kegiatan perisikan ke sebuah dimensi yang baharu.

Menurut penemuan sejarah, antara kegiatan perisikan terawal yang pernah direkodkan adalah sekitar tahun 1274 Sebelum Masihi ketika Peperangan Kadesh yang tercetus antara kepimpinan Ramses II mewakili Kerajaan Mesir dan Kerajaan Hitties yang dipimpin Raja Muwatallis. Ketika peperangan ini Ramses II telah bergerak bersama 24,000 orang tenteranya yang dibahagikan kepada empat divisyen, iaitu Amun, Ra, P’tah dan Seth. Setiap divisyen dianggotai seramai 5000 tentera infantri dan 500 tentera berkuda. Raja Muwatallis pula telah bergerak ke Kadesh bersama 17,000 orang anggota tenteranya. Kadesh merupakan sebuah dataran yang terletak di tengah – tengah antara kedua – dua empayar ini.

Bandar Amarru yang terletak berhampiran kawasan ini pula merupakan sebuah bandar yang strategik bagi keperluan ketenteraan, pertahanan dan perdagangan. Faktor ini telah memperhangat peperangan ini.Dalam usaha memastikan kejayaan berada di pihak beliau,Raja Muwatallis telah bertindak untuk menghantar dua perisik ke kem pihak Mesir.

Namun, kedua – dua perisik tersebut tidak ditugaskan untuk mendapatkan maklumat mengenai musuh seperti yang dilakukan dalam kegiatan – kegiatan periskan sebelum ini. Kedua – dua perisik ini telah menyamar dan berlakon sebagai pelarian daripada kerajaan Hitties. Mereka telah menggunakan sentimen kezaliman kepimpinan kerajaan Hitties sebagai asas untuk meyakinkan tentera kerajaan Mesir.

Keyakinan yang dibina telah digunakan sebaik mungkin untuk memberi maklumat palsu dan melemahkan tindakan tentera Kerajaan Mesir. Kedua – dua perisik tersebut telah meyakinkan Ramses II dan tenterannya bahawa tentera Kerajaan Hitties masih jauh dari Kadesh. Ramses yang teruja mendengar perkhabaran ini telah bergerak ke Kota Kadesh dengan segera bersama pasukan utamannya meninggalkan pasukan tenteranya jauh di belakang.

Ketika Ramses II dan pasukan utamanya tiba di Kota Kadesh, mereka diserang secara mengejut oleh tentera Kerajaan Hitties yang sebenarnya sudah sampai awal lagi ke Kota Kadesh. Namun serangan tersebut gagal kerana kedua – dua perisik yang menyamar terpaksa mengajui kebenaran ketika disoal siasat.

Kesemua Divisyen Tentera Ramses II telah dimaklumakan akan penemuan ini lalu mereka telah mempercepat perjalanan mereka ke Kota Kadesh dan akhirnya berjaya menyelamatkan Ramses II. Peristiwa tipu helah ini merupakan antara peristiwa yang membawa sebuah dimensi yang baharu ke dalam dunia periskan.

Dalam konteks dunia hari ini, perisikan bukan sahaja tertakluk pada kegiatan mendapatkan maklumat namun merangkumi sebuah bidang yang sangat luas. Malah perisikan telah menjadi barisan /benteng pertahanan pertama sesebuah Negara dalam usaha mengekalkan kedudukan politik, ekonomi serta sosialnya.

Agensi periskan adalah agensi wajib bagi sesebuah Negara dan kini kegiatan perisikan bukan sahaja berfokuskan pada usaha mendapatkan maklumat berkaitan ketenteraan namun telah mengalami evolusi sehingga menjadi sebuah bidang yang merangkumi kemenjadian sesebuah Negara dalam pelbagai bidang. Malaysia merupakan antara Negara yang tidak terlepas dari perkembangan ini.

Kerajaan telah bertindak untuk mewujudkan agensi – agensi perisikan untuk memastikan keselamatan dan kemenjadian Negara sentiasa terjamin. Walau bagaimanapun, perkembangan dalam agensi – agensi perisikan di Negara kita amat eksklusif dan tidak terdedah kepada masyarakat umum seperti yang berlaku di Negara barat khususnya di Amerika Syarikat mahupun British.

Agensi perisikan di Negara kita bukanlah seperti yang kita lihat di filem – filem Hollywood yang sering memaparkan ejen – ejen MI6 (Agensi Perisikan British) atau CIA (Agensi Perisikan Amerika Syarikat) yang berpakaian segak dan menggunakan senjata – senjata canggih serta mampu membunuh musuh dalam apa jua keadaan.

Sifat kerahsiaan yang merupakan asas kepada kewujudan agensi – agensi perisikan di Negara kita begitu kuat dan kekal sehingga hari ini sehinggakan sangat sukar untuk mencari maklumat mengenainya. Namun, secara umum agensi – agensi perisikan di Negara kita dapat dibahagikan kepada beberapa agensi utama.

Pertama, agensi perisikan yang diletakkan dibawah pihak Angkatan Tentera Malaysia. Kedua adalah agensi Cawangan Khas yang dilatakkan dibawah pihak Polis DiRaja Malaysia. Selain dua agensi utama ini, Majlis Keselamatan Negara (MKN) telah turut diwujudkan untuk menjadi penyelaras maklumat perisikan dari pihak tentera mahupun polis sebelum dikemukakan kepada pihak pemerintahan untuk arahan/tindakan susulan.

Agensi dibawah Angkatan Tentera Malaysia yang bertanggung jawab untuk melaksanakan kegiatan perisikan adalah Kor Risik atau KORRIS. KORRIS telah meneriman penganugerahan gelaran DiRaja pada 7 Jun 1997 oleh Duli Yang Maha Mulia Seri Paduka Baginda Yang di – Pertuan Agong ke X, Tunku Ja’far ibni Almarhum Tunku Abdul Rahman. Kor ini telah ditubuhkan secara rasmi pada 7 November 1969 dengan tujuan melahirkan anggota tentera yang berorientasikan kegiatan perisikan serta memenuhi keperluan perisikan Negara di peringkat antarabangsa, tempatan mahupun agensi kerajaan yang lain.

Kor ini kini dipengerusikan oleh seorang Ketua Pengarah Perisikan Pertahanan (KPPP). Menurut kajian sejarah, penubuhan kor ini berkait rapat dengan usaha kerajaan menghadapi ancaman komunis yang berleluasa ketika itu. Walaupun KORRIS merupakan antara kor utama dalam perkhidmatan Angkatan Tentera Malaysia namun kewujudan kor ini tidak diketahui ramai seperti kewujudan rejimen/kor lain yang lebih banyak menerima perhatian media seperti Rejimen Askar Melayu DiRaja mahupun Regimen Gerak Khas.

KORRIS adalah sebuah organisasi dalam perkhidmatan Angkatan Tentera Malaysia yang mempunyai lima bahagian utama, iaitu Bahagian Staf Perisikan Pertahanan (BSPP), Jabatanarah Risik (DTD), Anggota Tentera Cawangan Khas (ATCK), Rejimen Khas Perisikan Tempur (RKPT) dan Pusat Latihan Perisikan (PULARIS). Setiap bahagian ini mempunyai kepentingannya yang sendiri dan setiap bahagian ini pula mempunyai subdivisyen yang tertentu.

Misalnya, Bahagian Staf Perisikan Pertahanan (BSPP) mempunyai enam subdivisyen yang berperanan sebagai unit operasi iaitu Cawangan Gerak Saraf, Cawangan Periskan Tempur, Cawangan Periskan Imej, Cawangan Risik Balas dan Keselamatan serta Cawangan Risik Peperangan Elektronik. Setiap bahagian ini mampu bergerak secara bersendirian ketika menjalankan operasi mahupun latihan namun pada masa yang sama hubungan bersama agensi – agensi kerajaan yang lain turut dijalinkan. Setiap bahagian dalam Kor ini berperanan untuk memastikan Negara sentiasa bebas daripada ancaman – ancaman luar.

Leftenan Jeneral Datuk Mohd Salleh Ismail yang merupakan Ketua Pengarah Perisikan Pertahanan (KPPP) telah menyatakan dan menegaskan bahawa “Pihak perisikan tentera hanya bertanggungjawab ke atas keselamatan dan kedaulatan daripada ancaman luar”.

Kenyataan ini menjelaskan peranan KORRIS sebagai sebuah agensi perisikan yang bertugas untuk menjaga kepentingan Negara daripada ancaman luar. Setiap anggota perisik yang bertugas dalam KORRIS perlu menjalani latihan di Pusat Latihan Perisikan (PULARIS).

Pusat Latihan Perisikan (PULARIS) ini yang terletak di Sungai Buloh ini berperanan untuk melatih pegawai mahupun anggota daripada semua perkhidmatan Angkatan Tentera Malaysia. Hasil daripada kewujudan sekolah ini, Angkatan Tentera Malaysia kini mempunyai bahagian perisikan merangkumi ketiga – tiga cabang perkhidmatan iaitu Risik Darat, Risik Laut dan Risik Udara.

Selain itu, pusat latihan ini turut berperanan untuk melatih pegawai tentera negara asing dalam bidang perisikan. Antara bahagian penting KORRIS adalah bahagian Anggota Tentera Cawangan Khas (ATCK) yang turut dikenali sebagai Divisyen E7. Bahagian ini bertanggungjawab dalam melaksanakan operasi – operasi khas berkaitan ancaman militan dan kegiatan subversif.

Seperti yang dinyatakan sebelum ini, pihak Polis DiRaja Malaysia turut mempunyai sebuah agensi perisikan yang beroperasi untuk menjaga keselamatan dan ketenteraman negara. Agensi tersebut lebih dikenali dengan gelaran Special Branch atau Cawangan Khas.

Namun agensi ini pula bertanggungjawab untuk memastikan negara bebas dari sebarang ancaman mahupun kegiatan subversif dalaman. Special Branch atau Cawangan Khas merupakan penerusan daripada Special Branch yang wujud sejak zaman penjajahan British lagi. Ketika zaman penjajahan British, agensi tersebut telah bertanggungjawab dalam membendung ancaman komunis serta penentangan penduduk tempatan terhadap pemerintahan yang dijalankan penjajah.

Tidak dapat dinafikan bahawa agensi ini sangat penting dalam memastikan keselamatan dan ketenteraman awam sentiasa terjaga. Perubahan telah berlaku dalam agensi ini merangkumi pelbagai aspek sejajar dengan perkembangan teknologi. Hari ini agensi ini terbahagi kepada beberapa cawangan kecil, iaitu Inteligen Teknikal, Inteligen Sosial, Inteligen Luar, Inteligen Politik, Inteligen Ekonomi dan Inteligen Keselamatan.

Perkembangan agensi ini telah turut meningkatkan peranan agensi ini. Jikalau suatu ketika dahulu agensi ini hanya berperanan dalam bidang keselamatan, kini peranan agensi tersebut telah meningkat sejajar dengan kepentingan negara meliputi aspek politik, ekonomi dan sosial.

Dalam konteks dunia hari ini ancaman dalaman merangkumi pelbagai isu yang kompleks seperti pertelingkahan etnik, ancaman militan, perkembangan ideologi agama dan politik yang sempit, pemerdagangan manusia, perkembangan kongsi gelap, penyeludupan bahan terlarang malah isu pendatang tanpa izin menjadi tanggungjawab Special Branch atau Cawangan Khas.

Agensi ini telah membuktikan kebolehan mereka ketika menghadapi ancaman dari kumpulan – kumpulan pelampau seperti Jemaah Islamiah (JI) dan Kumpulan Al – Maunah. Berbekalkan maklumat perisikan yang efisien, anggota Cawangan Khas telah bertindak dengan pantas untuk mengatasi ancaman kumpulan – kumpulan tersebut.Kejadian seperti rampasan senjatan dan tawanan di Bukit Jenalek serta Pencerobohan di Lahad Datu adalah antara kejadian yang menjadikan agensi – agensi perisikan seperti Cawangan Khas suatu keperluan wajib di negara kita.

Agensi – agensi perisikan seperti KORRIS Angkatan Tentera Malaysia dan Cawangan Khas Polis DiRaja Malaysia adalah suatu keperluan wajib dalam konteks negara hari ini. Ancaman – ancaman terrorisme kegiatan subversif, ketidakstabilan politik dan militan serta jenayah siber yang semakin hari semakin berkembang sejajar dengan perkembangan teknologi hanya mampu ditangani dengan kewujudan agensi – agensi seperti ini.

Tidak dapat dinafikan maklumat mengenai kewujudan mereka sangat eksklusif dan tidak terdedah kepada masyarakat umum. Nilai kerahsiaan yang menjadi asas kepada kewujudan mereka sentiasa terjaga rapi walaupun mereka layak menerima penghargaan seperti agensi – agensi keselamatan yang lain. Namun, segala kehendak mereka dikorbankan demi memastikan kewujudan mereka sentiasa dikaburi dengan elemen kerahsian demi keselamatan negara.

Sebuah Dedikasi Khas kepada,
Semua yang pernah dan masih berkhidmat dalam agensi – agensi perisikan Negara.

Sumber:

Abu Abd Al – Halim. Ketenteraan dan Peperangan : Senjata, Taktikal dan Teknologi. Dewan Bahasa dan Pustaka, Kuala Lumpur. 2014


Gerhana Bulan Separa Hiasi Langit Malaysia

Orang ramai berpeluang menyaksikan fenomena gerhana bulan jenis separa yang akan bermula sekitar lewat malam 7 Ogos 2017 sehingga menjelang terbit fajar 8 Ogos 2017 .
Keadaan menyebelahi kita di Malaysia untuk gerhana bulan kali ini kerana dapat menikmati pemandangan menarik keseluruhan fasa gerhana iaitu daripada ia bermula sehingga berakhir .

Waktu keseluruhan fasa gerhana :-

– Jasad bulan mula memasuki bayangan penumbra bumi.
* 11:50 PM ( 07 Ogos 2017 )

– Jasad bulan mula memasuki bayangan umbra bumi.
* 01:22 AM ( 08 Ogos 2017 )

– Kemuncak gerhana bulan separa .
* 02:20 AM ( 08 Ogos 2017 )

– Jasad bulan keluar sepenuhnya daripada bayangan umbra bumi.
* berakhirnya fasa gerhana separa .
* 03:18 AM ( 08 Ogos 2017 )

– Jasad bulan keluar sepenuhnya daripada bayangan penumbra bumi .
* Keseluruhan fasa gerhana berakhir .
* 04:50 AM ( 08 Ogos 2017 )

Keseluruhan fasa gerhana bulan separa iaitu ketika bulan berada di dalam bayangan umbra bumi adalah sekitar 1 jam 55 minit .

Bagaimana gerhana bulan separa berlaku?

Gerhana bulan separa berlaku apabila kedudukan bumi berada di antara bulan dan matahari tetapi tidak berada pada ketepatan satu garis lurus sempurna .Keadaan ini menyebabkan hanya sebahagian jasad bulan dilindungi bahagian tengah bayangan bumi yang dipanggil umbra.

Manakala sebahagian lagi jasad bulan pula dilindungi bahagian tepi bayangan bumi iaitu penumbra.

Perlukah kita guna alatan khas untuk menyaksikan fenomena ini seperti mana ketika menyaksikan gerhana matahari?

Tidak seperti gerhana matahari yang memerlukan alatan khas, gerhana bulan separa dapat disaksikan walau hanya menggunakan mata kasar . Tetapi, untuk pemandangan yang lebih menarik, anda digalakkan untuk menggunakan alat bantu optik seperti binokular atau teleskop .

Jika terlepas peluang untuk menyaksikan fenomena gerhana bulan kali ini , kita di Malaysia akan dapat menyaksikannya sekali lagi pada 31 Januari 2018 pula tetapi waktu itu akan berlakunya gerhana bulan penuh .

Sekian.

Wallahu A’lam.

Jom mencerap.

“Majulah Falak Untuk Ummah”

Sumber rujukan:

– falakonline.net

– eclipsewise.com

– timeanddate.com

– www.angkasa.gov.my


Kepercayaan Masyarakat Arab Sebelum Kedatangan Islam

Sebahagian besar bangsa Arab mengikuti benar dakwah yang disampaikan oleh Nabi Ismail AS iaitu menyeru semua orang kepada agama bapanya, Nabi Ibrahim AS. Batu asas dalam ajaran tersebut adalah menyembah Allah SWT dan mengesakan-Nya semata-mata tanpa mensyirikkan Dia dengan sesuatu yang lain. Waktu berlalu dengan sangat pantas dan sebegitu lamanya, sesetengah daripada bangsa Arab mula melalaikan ajaran tauhid yang telah disampaikan. Namun, masih terdapat saki-baki tauhid dan syiar ajaran Nabi Ibrahim AS sehingga muncul seorang pemimpin Bani Khuza’ah yang dikenali sebagai Amru bin Luhay.

Beliau amat terkenal dengan sikapnya yang
ringan tulang, senang membantu serta berbuat kebajikan kepada masyarakat
sekeliling. Amru juga dikenali sebagai susuk lelaki yang suka menghulurkan
sedekah dan sangat cakna terhadap segala macam urusan yang melibatkan
keagamaan. Berkat daripada kebaikan dan kemuliaan yang ditonjolkan oleh Amru
bin Luhay, beliau dianggap umpama wali besar dan dicintai oleh ramai pihak.

Sampai pada satu ketika, Amru membuat perjalanan menuju ke negeri Syam. Setibanya beliau di sana, Amru melihat penduduk Syam sedang menyembah berhala. Amru bin Luhay menganggap perbuatan itu sebagai satu perkara yang baik lagi benar. Hal ini demikian kerana menurut hematnya, Syam merupakan bumi kepada para wali, rasul dan ahli kitab. Oleh hal yang demikian, Amru pulang ke Makkah dengan membawa berhala yang diberi nama Hubal dan meletakkannya di dalam Kaabah. Lalu, dia mengajak penduduk Mekkah untuk melakukan kesyirikan kepada Allah SWT.

Berhala tertua kepunyaan mereka ialah
Manat yang ditempatkan di Musyallal di tepi Laut Merah berdekatan Qudaid.
Kemudian, mereka mencipta Latta di Tha’if dan Uzza di Wadi Nakhlah. Demikianlah
ketiga-tiga berhala utama dan terbesar yang menjadi pemujaan dan kesyirikan
kepada Yang Maha Pencipta. Kemusyrikan ini semakin lama semakin bermaharajalela
dalam kalangan penduduk di sekitar wilayah Hijaz.

Terdapat kisah yang menceritakan
bahawasanya Amru bin Luhay mempunyai pembantu yang berasal daripada bangsa jin.
Pada suatu hari, pembantunya memberi sebuah khabar bahawa berhala-berhala kaum
Nuh seperti Wad, Suwa’, Yaghuts dan Nasr terpendam di bawah Jeddah. Tanpa
melengahkan masa, Amru bin Luhay terus bergegas menuju ke sana lalu mengangkat
semua berhala tersebut lantas membawanya ke Tihamah. Setelah tiba sahaja musim
haji, beliau akan memberikan berhala-berhala tersebut kepada kabilah-kabilah
yang mengunjungi Kota Makkah.

وَجَعَلُوا لِلَّهِ
مِمَّا ذَرَأَ مِنَ الْحَرْثِ وَالْأَنْعَامِ نَصِيبًا فَقَالُوا هَٰذَا لِلَّهِ
بِزَعْمِهِمْ وَهَٰذَا لِشُرَكَائِنَا ۖ فَمَا كَانَ لِشُرَكَائِهِمْ فَلَا يَصِلُ
إِلَى اللَّهِ ۖ وَمَا كَانَ لِلَّهِ فَهُوَ يَصِلُ إِلَىٰ شُرَكَائِهِمْ ۗ سَاءَ مَا
يَحْكُمُونَ

Ertinya: “Dan mereka
memperuntukkan bagi Allah satu bahagian daripada tanaman dan ternakan yang
telah diciptakan oleh Allah. Lalu mereka berkata sesuai dengan persangkaan
mereka, ‘Ini untuk Allah dan ini untuk berhala-berhala kami.’ Maka sajian-sajian
yang diperuntukkan bagi berhala-berhala mereka tidak akan sampai kepada Allah
dan sajian-sajian yang diperuntukkan oleh Allah maka sajian-sajian itu hanya
sampai kepada berhala-berhala mereka. Amat buruklah ketetapan mereka itu.”

(Surah
al-An‘am 6: 136)

“Bahirah ialah anak
kepada Sa’ibah iaitu unta betina yang telah beranak 10 dan kesemuanya betina,
tiada seekor pun yang berkelamin jantan. Unta ini tidak boleh ditunggangi,
tidak boleh diambil bulunya dan susunya tidak boleh diminum kecuali untuk
dihidangkan kepada tetamu. Andai kemudian dia melahirkan lagi anak betina, maka
telinganya harus dipotong lalu dilepaskan bebas bersama induknya dan harus
mendapat perlakuan yang sama seperti induknya.

Washilah ialah domba betina yang selalu melahirkan anak kembar
betina sebanyak lima kali secara berturut-turut dan tiada antaranya diselangi
dengan anak jantan walaupun sekali. Domba ini dijadikan sebagai perantara untuk
melakukan ritual ibadah. Sekiranya domba ini melahirkan anak jantan, maka dia
dibenarkan untuk disembelih lalu dimakan dagingnya.

Hami merupakan seekor unta jantan yang sudah membuntingkan 10 ekor
unta betina dan masing-masing melahirkan 10 ekor anak betina secara
berturut-turut tanpa ada jantannya. Unta seperti ini tidak boleh ditunggangi,
tidak boleh diambil bulunya, harus dibiar lepas dan tidak dibenarkan untuk
dimanfaatkan atas apa-apa jua kepentingan.”

            Bagi
membidas kepercayaan karut ini, Allah SWT telah berfirman,

مَا جَعَلَ اللَّهُ مِن بَحِيرَةٍ وَلَا سَائِبَةٍ وَلَا
وَصِيلَةٍ وَلَا حَامٍ ۙ وَلَٰكِنَّ الَّذِينَ كَفَرُوا يَفْتَرُونَ عَلَى اللَّهِ
الْكَذِبَ ۖ وَأَكْثَرُهُمْ لَا يَعْقِلُونَ

Ertinya: “Allah
sekali-kali tidak pernah mensyariatkan adanya Bahirah, Sa’ibah, Washilah dan
Ham. Akan tetapi orang-orang kafir membuat-buat kedustaan terhadap Allah dan
kebanyakan daripada mereka tidak tahu.”

(Surah al-Ma’idah 5: 103)

Mereka akan mengamalkan ramalan berdasarkan hari, haiwan, bulan atau wanita.

Anda sedang membaca sebahagian daripada buku Muhammad: Dakwah Dan Diplomasi. Berminat nak dapatkan buku ini? Sila wassap nombor:  www.wasap.my/60195812791.


AEW: Pencabar Takhta WWE

Budak-budak zaman sekarang kalau bab hiburan gusti mesti fikir WWE saja. Tanggapan ini tidak salah. Sebab WWE sudah lama menguasai pasaran. Walau bagaimanapun, WWE  bukan satu-satunya pemain industri baik zaman dulu atau sekarang.

Kalau tengok zaman dulu, WWE (pada masa itu WWF) sebenarnya sedang berperαηg dengan WCW. Memang pertembungan antara dua gergasi ini sangat serius, sampai mereka saling bertukar-tukar cacian antara satu sama lain.

Dunia gusti mencapai tahap kemuncak bermula tahun 1995. Pada masa itu, semua pihak sedar yang gusti semakin diminati sampai pengguna sanggup melanggan.

Jadi WWE pun bermesyuarat untuk mengenal pasti cara untuk 1) mengukuhkan kedudukan dan 2) mendominasi pasaran.

Lalu mereka membawa sistem baru yang dikenali sebagai The Attitude Era. Sebab itu semua perasan antara 1997 hingga 2002, WWE menawarkan persembahan yang lebih gαηαs, bahasa sangat kotor dan kandungan seκsi melampau.

Pendekatan ini amat menguntungkan WWE. Mereka berani buat apa saja pada ketika itu. The Undertaker campak Mankind daripada bumbung sangkar.

Steve Austin bawa perangai pemberoηtaκ. The Rock dengan gurauan melampaunya. Apa-apa saja yang boleh jual tiket, memang WWE pulun habis-habis.

Paling seronok adalah The Undertaker dan Kane sampai saling bακαr membακαr.

Populariti luar biasa WWE menjatuhkan WCW dan ECW. Dan akhirnya, Vince McMahon menandatangani persetujuan untuk beli rangkaian pesaingnya. Sekelip mata, McMahon memiliki WWE, WCW dan ECW – sekali gus menguasai pasaran gusti (Sabga, 2001).

Kedatangan Pesaing Baru

WWE semakin membosankan selepas berada di atas takhta. Makin lama, kualiti terjejas teruk. Berkali-kali jalan cerita berhenti dalam keadaan tergantung – barangkali kerana penggusti tidak mampu meneruskan (ada masalah kesihatan).

Banyak watak yang dikitar semula pun ada. Watak John Cena misalnya tidak berubah sejak tahun 2008, dan semua boleh nampak sedikit persamaan antara Cena dan Hulk Hogan. Belum lagi persamaan antara Randy Orton dan Steve Austin.

Dan “aura kegelapan” antara Undertaker dan Bray Wyatt pun jelas kelihatan.

Apabila kualiti terjejas, orang akan melayan pada dasar terpaksa. Dan pada waktu inilah akan timbul “alternatif” baru.

Dulu semua pernah dengar pasal TNA yang tidak begitu menjadi. Asalnya TNA dilancarkan Jeff Jarrett untuk mencabar kedaulatan WWE. Tetapi dalam tempoh lima tahun sejak pengasasan, TNA jatuh ke tempat ketiga angkara popularity Ring of Honor.

Kualiti TNA pun terjejas hingga terlepas kontrak bersama rangkaian Spike dengan masalah kewangan tidak kesudahan (Ahmed, 2018).

Jadi TNA memang tidak berjaya menjatuhkan WWE. Pihak WWE pun selamat di kayangan sampailah tahun 2019, apabila satu rangkaian baru timbul daripada dana Pakistan.

Seorang hartawan bernama Shahid Khan (pemilik Fulham) melihat peluang yang bukan main hebat dalam dunia gusti.

Lalu beliau mengasaskan All Elite Wrestling (AEW) dengan sekumpulan pelabur kaya-raya (Joyner, 2019).

Dalam masa dua tahun, AEW sudah berjaya mencabar kedaulatan WWE. Dalam masa dua tahun itu juga, ramai atlet WWE disebat AEW. Jim Ross yang menghiasi bahagian pengulas pun menabur bakti pada AEW.

Cuba tengok WWE. Perasan tidak yang Big Show sudah lama tidak muncul? Kenapa agaknya? Sebab Big Show sudah berhijrah ke AEW!

Dan pada 20 Ogos 2021, bergemanya Chicago apabila CM Punk muncul dalam AEW.

Dean Ambrose yang pernah berganding dengan Roman Reigns dan Seth Rollins pun beraksi untuk AEW sekejap. Cody Rhodes tersisih teruk bersama WWE. Masuk AEW, macam-macam beliau buat. Begitu juga dengan Chris Jericho, Rusev dan Matt Hardy.

AEW sekarang ini masih bertatih. Dan ia sudah menjadi rangkaian kedua paling laris di belakang WWE. Jika kualiti WWE kekal terjejas, tidak pelik satu hari gergasi paling besar jatuh ke tempat kedua.

Kerana penjagaan “branding” sebenarnya sama saja macam sukan-sukan lain. Kalau tidak konsisten, turunlah jawapannya.

RUJUKAN:

Ahmed, T. (2018, Oktober 2). Bracing for Impact Wrestling: Once the World’s Number Two Company, 2018 is Critical to Its Survival. Newsweek.

Joyner, K. (2019, Januari 8). Jaguars owners backing new wrestling venture. ESPN.

Sabga, C. (2001, April 11). ECW Files For Bankruptcy. IGN.


Pemuras – Senjata Regalia Kesultanan Brunei Darussalam

APALAH
sahaja kepandaian orang Melayu jika hanya bertingkah dengan menggunakan keris
dan lembing. Dek kerana itulah kerajaan-kerajaan Melayu banyak yang jatuh ke
tangan orang-orang barat suatu ketika dahulu kerana begitu mudah untuk
dikalahkan.  Itulah antara penyataan yang
sering didodoikan kepada rakyat oleh mereka yang dangkal sejarah sebenar
kekuatan kerajaan-kerajaan Melayu dahulukala.

Berbicara
dari aspek senjata dunia Melayu sebenarnya telah melangkaui batas waktu kerana
kekuatan kerajaan-kerajaan Melayu yang telah hilang mahupun masih ada di bumi
nusantara telah banyak disembunyikan oleh sejarah.  Sejarah itu ditulis oleh orang yang menang
membuktikan sememangnya ada penulis-penulis yang sengaja memperkotak-katikkan
keupayaan orang Melayu dahulukala di dalam perang bagi menyembunyikan fakta dan
membesar-besarkan auta agar mengkagumi bangsa mereka.

Mungkin
ramai yang diluar sana tidak mengetahui bahawa untuk satu kerajaan bergelar
Kerajaan Kesultanan Brunei yang lokasinya di pulau ketiga terbesar di dunia
iaitu Pulau Borneo mempunyai jenis-jenis senjata perang yang diiktiraf
dunia.  Malah di dalam sumber sejarah
dunia barat turut menyatakan dengan mengkhusus betapa hebatnya negara ini mampu
mengeluarkan jenis-jenis senjata seperti rentaka (meriam) dan pemuras (pistol)
biarpun hanya satu kerajaan melayu sahaja bukannya barat yang terkenal dengan
kecanggihan senjata mereka.

Pemuras
nama diberi adalah merujuk kepada satu senjata alam Melayu berbentuk pistol
yang mempunyai laras berkaliber pendek dan besar serta kembang di muncung.  Ianya digunakan dengan memasukkan peluru yang
diperbuat dari timah hitam.  Penggunaan
timah hitam bukanlah sesuatu yang pelik di alam Melayu kerana secara sejarahnya
bahan-baham mentah seperti timah itu merupakan antara hasil galian yang banyak
didapati di bumi Melayu suatu ketika dahulu biarpun perlombongannya adalah
secara tradisional.

Jika
diikutkan dengan panjangnya yang mencecah 60 sentimeter atau sekitar dua kaki
maka pemuras adalah senjata mudahalih yang paling senang untuk dibawa sewaktu
berlakunya peperangan.  Malah turut
dinyatakan pemuras juga amat senang untuk diletakkan di bahagian sisi bahtera
perang kerana boleh dilaraskan ke atas dan ke bawah mengikut kesesuaian bidikan.  Namun sesuatu yang harus diambilkira,
kekuatan bidikan pemuras adalah untuk perang jarak dekat sahaja dan bukannya
seperti impak yang diberikan oleh satu meriam yang mana jarak lantunannya jauh
lebih panjang.

Dan
berdasarkan keupayaan itu maka adalah tidak mustahil bagaimana suatu waktu dahulu
tentera-tentera kerajaan Brunei dikatakan antara yang paling hebat menggunakan
pemuras sewaktu bertempur.  Jika di dalam
Perang Naning iaitu satu peperangan yang antara penduduk Naning dibawah
kepimpinan Dol Said yang membantai tentera British pada tahun 1831, sejarahnya
turut mencatitkan bahawa bala tentera Dol Said pada masa itu turut menggunakan
pemuras sebagai senjata utama sehingga memaksa British sendiri terpaksa
berundur beberapa kali sehinggalah satu ketika mereka beroleh kemenangan
akhirnya.

Itu
yang berlaku pada era kurun ke-19 masihi, sebaliknya jika kita menyelusuri
sejarah Kerajaan Brunei itu sendiri turut mencatatkan bahawa perang Kastila
iaitu perang antara Sepanyol dan Kerajaan Brunei yang berlaku pada tahun 1578,
pemuras  adalah senjata kekuatan bala
tentera Brunei yang terdiri daripada pelbagai kaum di dalamnya.  Bayangkan tidaklah semudah itu Brunei sebagai
satu kerajaan yang tersohor di Borneo begitu mudah untuk tunduk ke atas orang
Barat iaitu Sepanyol.

Dari
hanya lontaran peluru meriam dari arah muara Brunei kemudian pihak tentera
Sepanyol mampu mendarat di tanah Brunei, bala tentera Brunei menunggu
kedatangan tentera Sepanyol dengan bidikan peluru timah hitam dari laras
pemuras iaitu perang jarak dekat.
Mungkin kerana tidak menyangka kekuatan bala tentera Brunei pada waktu
itu makanya Sepanyol yang gah dengan kekuatan senjata moden mereka boleh mundur
dari medan perang.  Demi menyelamatkan
maruah mereka, makanya penulis sejarah sebelah Sepanyol memberikan alasan
bahawa tentera mereka berundur dek kerana serangan kolera sedangkan hakikatnya
kita tahu kenapa dan mengapa.

Pemuras
adalah senjata yang begitu membanggakan hasil daripada produk alam Melayu dan
pembuat tersohornya adalah Negara Brunei Darussalam sejak dari dahulu lagi.  Jika Kerajaan Soviet Union meletakkan lambang
AK 47 (Avtomat Kalashnikova) di duit syiling negara mereka, negara Mozambique
pula gah dengan bendera negara dan bayangkan sebuah kerajaan Melayu di Borneo
mengangkat pemuras dan karga (beg mengisi peluru timah hitam) sebagai regalia
Kerajaan Kesultanan Brunei.  Antara
peralatan yang wajib ada ketika istiadat pertabalan dan apa jua yang berkaitan
dengan keluarga diraja Brunei sehingga sekarang.

-HB-

#kameksayangSarawakBah

Rujukan:1. Pemurashttps://muhdhazrie.wordpress.com/2010/01/27/pemuras/

2. Perang Kastila 1578 – Brunei Vs Sepanyol (Borneo Oracle)

3. Alat Kebesaran Diraja Brunei


Rasa Stress Sejak Kebelakangan Ini? Mungkin Ada Kaitan Dengan Populasi Bandar Anda!

Apa yang anda rasa apabila anda memandu dalam kesesakan trafik dan ada kereta yang cuba memotong di depan?

Sekiranya anda rasa marah dan tidak puas hati, itu adalah normal.

Ramai diantara kita apabila memandu, menjadi panas baran. Baru pegang stereng seolah-olah jadi manusia yang lain. Kalau tak beri signal dia mengamuk, kalau kereta depan lambat dia bising. Dari aspek behavioral science, kita melihat situasi perubahan perangai manusia ini ada hubungan dari aspek kondisi ego (kepentingan diri) dan juga kepadatan manusia di dalam kesesakan trafik.

Sebenarnya otak kita tidak ‘diwayarkan’ untuk beradaptasi dalam keadaan yang begitu sesak. Ini antara penyebab stress (stressor) dan menyumbang kearah kelakuan yang agresif ketika memandu. Lebih buruk lagi apabila stressor ini kita ulang hari-hari!

Fenomena ini boleh dikaitkan dengan satu eksperimen yang dilakukan oleh saintis behavioral biologist, J. Calhoun untuk mengkaji populasi tikus pada tahun 1973, dinamakan “Mouse Utopia”. Tikus-tikus ini ditempatkan di satu kawasan yang selesa, makanan yang tidak ada had, ruang yang baik untuk pembiakan, tiada pemangsa, tiada cuaca yang buruk. Satu-satunya limitasi bagi tikus-tikus ini adalah mereka tidak boleh keluar dari kepompong mereka.

Apa yang berlaku terhadap tikus-tikus ini pada fasa pertama, ia menjadi sangat aktif, sering bersosial, dan pembiakannya begitu baik. Setelah hampir setahun, daripada 4 pasangan tikus ini berkembang menjadi sehingga lebih 2,000 tikus. Ini adalah fasa kedua dalam eksperimen ini yang mana perubahan ketara telah berlaku. Tikus-tikus ini mula menjadi agresif dan bertindak luar dari kebiasaan. Banyak tikus yang berebut ruang, kasar dan ganas walaupun keperluan makanan cukup. Tikus betina pula berhenti daripada menjaga anak-anaknya yang akhirnya mati, manala tikus jantan samada terlalu agresif atau terlalu pasif. Keadaan yang terlalu padat ini menjadikan mereka tidak boleh co-exist atau wujud bersama secara harmoni.

Tahukah apa yang berlaku di akhir eksperimen ini? Kesemua tikus yang pernah membiak dengan laju akhirnya pupus.

Mungkin kita juga sebagai manusia dari aspek ‘behaviour’ atau tingkah laku tidak begitu berbeza. Kita mungkin tidak selesa atau tertekan dengan masalah manusia yang terlalu ramai, sama ada di atas jalan raya, atau di tempat-tempat yang penuh dengan manusia – terutamanya di bandar.

Bezanya, kita mempunyai akal dan lebih cerdik daripada tikus-tikus ini. Kita boleh tahu tindak-tanduk kita baik atau buruk dan kesannya terhadap orang lain. Tetapi masalah stress dengan ramainya orang ini bukanlah mudah untuk dihadapi apabila kita mengalaminya sepanjang masa. Awal pagi memandu ada kesesakan trafik, makan tengahari beratur untuk dapatkan makanan dan kemudian kembali ke rumah terpaksa menghadap kesesakan lagi. Tidak cukup lagi beban seseorang itu dengan kerja-kerja hariannya. Ini adalah penambah perisa stressor. Dan stress itu amat negatif!

World Health Organization telah mengatakan bahawa stress adalah cabaran yang paling utama untuk aspek kesihatan bagi abad ke 21. Stress mempunyai impak yang besar terhadap fizikal dan mental.

Jadi berbalik daripada isu masalah pengaruh stress lebihan populasi ini, apakah penyelesaiannya?

1) Diri sendiri. perlu faham ini adalah masalah biasa yang dihadapi ramai orang. Beradaptasi dengan situasi adalah begitu penting untuk mengurangkan tekanan, antaranya adalah alihkan fokus contonyah daripada memandang keadaan kesesakan jalan raya alihkan perhatian kepada sesuatu yang lain contohnya mendengar radio dan muzik.

2) Strategi merancang perjalanan. Perlu ada waktu yang fleksibel dan tidak tergesa-gesa. Apabila seseorang itu dalam keadaan yang terdesak atau terlambat ia menjadikan seseorang itu lebih risau dan berpotensi untuk bertindak tidak berhemah. Rancang perjalanan awal!

3) Ubah dari aspek sekitar atau menggunakan alternatif. Naik MRT atau LRT ke tempat kerja boleh juga membantu untuk mengelakkan menghadapi kesesakan trafik. Bekerja dan memandu di kawasan luar bandar juga boleh mengelakkan masalah ini. Ini lebih-lebih lagi bagi mereka yang tidak tahan ramai orang dan mudah panas baran.
RUJUKAN

Stress in The City, TEDxBerlin, Mazda Adli (2013)

Coping With Driver Stress, Gullian et. al. (1987)

The Anthropocene: of time, mice, and men,p26, Enrico Bonatti (2013)

The environment and social behavior: Privacy, personal space, territory and crowding, Irwin Altman (1975)

Behavioural Sink, Wikipedia, https://en.wikipedia.org/wiki/Behavioral_sink


Penjarakan Sosial Versi Tamadun Islam

Semua maklum perihal pandemik Covid-19 sedang melanda dunia ketika ini. Sebagai pencegahan, pihak berkuasa kesihatan menggesa orang ramai mematuhi panduan kesihatan iaitu sentiasa membasuh tangan, memakai topeng muka dan melakukan penjarakan fizikal.

Mungkin ada beranggapan perkara ini baru dalam konteks dunia moden tetapi penjarakan fizikal dianggap cara efektif mengekang penularan w4bak dalam sejarah Islam.

Teras prinsip perubatan Islam yang menjadi pegangan para pengamal perubatan ialah menekankan aspek pencegahan peny4kit. Panduan pencegahan peny4kit dianggap boleh dilakukan oleh semua ahli masyarakat lapisan umur sebagai cara menjaga kesihatan yang baik.

Antara aspek yang ditekankan ialah bersukan/beriadah, penjagaan aspek pemakanan, kebersihan diri dan menjaga tidur. Perkara ini banyak ditekankan oleh cendekiawan Islam terdahulu seperti al-Qanun fi al-Tibb yang dikarang Ibnu Sina.

Tetapi dari segi aspek mengekang penularan wabak, penjarakan fizikal merupakan antara s3njata utama para pengamal kesihatan dan pemerintah ketika itu. Misalnya bagi mengekang penularan peny4kit kusta, para tabib menasihati orang ramai agar menjauhi individu yang dijangkiti peny4kit berkenaan.

Ini bersesuaian dengan saranan Rasulullah s.a.w seperti disebut dalam satu hadis yang diriwayatkan oleh Abu Hurairah r.a. Baginda bersabda, “Dan larilah kamu dari pesakit kusta sebagaimana kamu melarikan diri dari singa.” (Riwayat Bukhari)

Semasa era pemerintahan Khalifah Umar bin al-Khattab r.a, pada satu ketika beliau diberitahu bahawa seorang lelaki bernama Mu’aiqib (nama sebenar Ibnu Abi Fathimah Al-Dausi) dijangkiti peny4kit kusta. Lantas, Umar berkata, “Duduklah dengan kadar panjang galah jaraknya dari aku.”

Selain penjarakan fizikal, para pemerintah tamadun Islam tidak teragak-agak menguatkuasakan perintah kuarantin atau pengasingan buat pes4kit peny4kit berjangkit. Ini dilakukan oleh pemerintah Bani Umayyah, Khalifah Walid bin Abdul Malik menerusi pembinaan hospital pertama dalam tamadun Islam di Damsyik pada tahun 707 Masihi. Hospital tersebut turut menempatkan unit pes4kit kusta di mana mereka diasingkan dan mendapat bekalan secukupnya agar tidak menjangkiti pes4kit lain.

Di samping itu, mengehadkan pergerakan seperti yang dibuat dalam mem3rangi Covid-19 turut dilakukan semasa  era tamadun Islam. Perkara ini bukan perkara baru kerana sudah disebut dengan jelas dalam satu hadis yang diriwayatkan Imam Muslim mafhumnya, “Apabila kamu mendengarnya (wabak) di sesuatu tempat, maka janganlah kamu pergi ke situ. Dan apabila ia berlaku di tempat kamu, maka janganlah kamu keluar lari daripadanya.”

Semasa Andalusia masih di bawah pemerintahan kerajaan-kerajaan Islam pada abad ke-14, wilayah tersebut turut dilanda penularan w4bak bubonik. Ini termasuklah bandar Almeria yang menjadi kediaman pakar perubatan Islam ketika itu, Abu Jaʿfar Amad ibn ʿAli ibn Khatima al-Ansari. Apabila perkara tersebut berlaku, beliau memilih tinggal di Almeria kerana mengikut saranan hadis Rasulullah s.a.w itu.

Namun begitu, itu tidak bermakna Abu Ja’far memilih berdiam diri saja. Semasa berada dalam bandar yang dikuarantin itu, beliau memanfaatkan peluang bukan saja merawat pes4kit tetapi mengkaji asal-usul peny4kit itu dan cara ia berjangkit. Semua hasil penyelidikannya berkenaan w4bak bubonik direkodkan dalam kitab Tahsil Gharad al-Qasd fi Tafsil al-Marad al-Wafid.

Salah satu dapatan Abu Ja’far ialah faktor diet dan kekuatan imuniti badan mempengaruhi tindakan balas seseorang pes4kit terhadap jangkitan w4bak. Beliau mendapati sekiranya seseorang itu mengamalkan gaya pemakanan yang sihat, ia sekaligus dapat meningkatkan kekuatan imuniti badan dalam mel4wan jangkitan peny4kit.

RUJUKAN:

Muslim Heritage. (2020). Keep your distance – health lessons from the history of pandemics. https://muslimheritage.com/history-of-pandemics/


Peacock Throne: Khazanah Paling Bernilai Empayar Mughal Yang Hilang Ditelan Zaman

Taj Mahal yang adalah salah satu binaan paling megah pada zaman pemerintah empayar Mughal iaitu, Shah Jahan ini disenaraikan sebagai 7 Wonders of the World. Makam ini merupakan binaan makam isterinya yang tercinta iaitu, Mumtaz Mahal. Sebelum terciptanya Taj Mahal, Shah Jahan telah membina sebuah takhta yang melambangkan kegemilangan & kekayaan empayar Mughal.

APAKAH ITU ‘PEACOCK THRONE’ ?

• Takhta ini lebih dikenali sebagai ‘Peacock Throne’ ataupun ‘Takhta Burung Merak’.

• Dibina dibawah pengawasan seorang tukang emas yang paling mahir pada ketika itu iaitu, Babadal Khan setelah diarahkan oleh Shah Jahan.

APAKAH KEISTIMEWAAN TAKHTA INI ?

1) Diperbuat daripada susunan batu-batu permata, mutiara, rubi, zamrud & batu-batu berharga yang lain yang didapati di seluruh dunia.

2) Takhta ini dilapisi 4 bar besar emas murni & mempunyai 4 buah anak tangga.

2) Takhta ini mempunyai tiga buah kusyen iaitu kusyen yang di tengah berbentuk bulat & besar yang menjadi tempat singgahsana pemerintah Mughal & dua kusyen yang disampingnya hanya berbentuk rata.

3) Takhta ini mempunyai 12 batang tiang yang menyokong kanopi.

Kanopi ini dilitupi oleh pelbagai batu permata yang berharga.

4) Di atas kanopi ini terdapat sebuah kubah yang berbentuk separa sfera & di atas puncak kubah ini terdapat patung burung merak yang dibina dari gabungan batu permata yang berwarna-warni.

Menurut seorang pengembara terkenal Perancis, Bernier, di atas kubah itu terdapat dua buah patung burung merak.

Di dada burung merak itu terdapat sebuah batu rubi & digantung dengan batu permata berbentuk buah pir.

Di antara kedua patung burung merak itu terdapat sebuah jambangan bunga keemasan yang diperbuat daripada emas murni.

5) Salah satu batu permata yang terkenal iaitu Kooh-e-Noor ( 186 karat ) terdapat di dalam binaan takhta ini.

Batu permata Kooh-e-Noor asalnya merupakan pemberian hadiah oleh sekutu empayar Mughal, iaitu kerajaan Parsi yang berada di bawah naungan empayar Mughal.

Pemerintah Parsi, Shah Abbas menyerahkan batu permata ini kepada Maharaja Jahangir sebagai salah satu hadiah diplomatik.

Maharaja Jahangir menghadiahkan batu permata ini kepada Shah Jahan (sebelum beliau menjadi maharaja) setelah memenangi pertempuran di Deccan.

• Seorang pedagang berbangsa Perancis, Tavernier yang berpeluang melihat dengan mata kepala sendiri takhta ini pada zaman pemerintahan Maharaja Aurangzeb mengatakan bahawasanya, takhta ini diletakkan dalam Diwan-i-Khas di Benteng Merah, Delhi (ibukota empayar Mughal).

DI MANA LOKASI KEBERADAAN TAKHTA INI ?

• Ketika zaman pemerintahan  Muhammad Shah, empayar Mughal mengalami kemunduran & kelemahan pasukan tentera.

• Raja Nadir Shah, pemerintah Parsi yang baharu menaiki takhta setelah menumbangkan kekuasaan empayar Hotaki & menaklukan ibukotanya, Isfahan, Iran.

• Sisa pasukan empayar Hotaki melarikan diri ke wilayah empayar Mughal & meminta bantuan Muhammad Shah untuk mengalahkan kekuatan pasukan Raja Nadir Shah.

• Dalam peperangan Karnal yang berlaku pada bulan Februari 1739M, pasukan tentera Mughal dikalahkan oleh pasukan tentera Parsi pimpinan Raja Nadir Shah.

• Raja Nadir Shah menawan Muhammad Shah & membawa baginda kembali pulang ke ibukotanya, Delhi.

• Raja Nadir Shah yang hanya berkeinginan menghapuskan sisa kekuasaan empayar Hotaki terus memulangkan kembali takhta Mughal kepada Muhammad Shah.

Raja Nadir Shah yang baru sahaja memangku jawatan pemerintah di Iran pada ketika itu tidak berhasrat untuk meluaskan kuasanya jauh dari pusat pemerintahannya & dengan segera Raja Nadir Shah membuat perjanjian damai dengan Muhammad Shah dengan alasan beliau harus kembali ke Iran dengan secepat mungkin.

Raja Nadir Shah sendiri yang menguruskan pertabalan Muhammad Shah sebagai pemerintah empayar Mughal buat kali kedua & Raja Nadir Shah sendiri yang menyarungkan takhta di atas kepala Muhammad Shah.

• Muhammad Shah yang berasa terharu & terhutang budi telah memberikan pelbagai hadiah khazanah berharga milik empayar Mughal kepada Raja Nadir Shah & diantaranya adalah Takhta Burung Merak.

Baginda juga telah memberikan wilayah barat di Sungai Attock yang meliputi wilayah kota Kabul, Gazni, Peshawar, Bhakkar, Thatta & lain-lainnya kepada Raja Nadir Shah.

• Raja Nadir Shah membawa pulang ‘Peacock Throne’ ke Iran setelah selesai segala urusannya di kota Delhi.

• Raja Nadir Shah yang amat menyukai takhta ini , telah menghasilkan maklumat yang terperinci tentang takhta & segala batu permata yang terdapat di dalam binaan takhta ini.

• Raja Nadir Shah telah dibunuh oleh pemberontak Kurdi di Fathabad, Khurasan & ada juga yang mengatakan bahawasanya Raja Nadir Shah telah mati dibunuh oleh jeneralnya sendiri dalam sekitar tahun 1747M.

• Setelah kematian Raja Nadir Shah,kerajaan Parsi mengalami kejatuhan & kekacauan oleh pemberontak.

Istana Raja Nadir Shah telah diserbu & ‘Peacock Throne’ telah dihancurkan satu demi satu.

Segala batu permata yang terdapat pada takhta ini diambil & dicuri.

Seorang jeneral Raja Nadir Shah, iaitu Jeneral Ahmad Durami telah berhasil melarikan batu permata Kooh-e-Noor tetapi batu permata ini akhirnya jatuh ke tangan tentera British & batu permata ini dibawa ke London (masih ada di London pada ketika ini).

• Beberapa pendapat ahli sejarah mengatakan, serpihan daripada kehancuran ‘Peacock Throne’ ini masih wujud di sekitar negara Iran tetapi mungkin ia disembunyikan oleh pihak tertentu.

• Salah satu takhta yang diinspirasikan dari binaan Peacock Throne iaitu ‘Naderi Throne’ ataupun ‘ Qajar Throne’ yang dibina di Iran, mempunyai kaki asli yang diambil daripada ‘Peacock Throne’.

Sumber Rujukan: History of the Life of Nader Shah, King of Persia by William Jones.

– TAMAT –


Amerika Syarikat Hampir Kena Nasib Macam Chernobyl

Loji nuklear mampu menghasilkan tenaga yang banyak. Pengeluaran Stesen Jana Kuasa Robert Emmett Ginna mencecah 580 MW, setahun, cukup untuk kegunaan 377,000 buah rumah.

Berganding dengan loji lain serta sumber sampingan, semua rumah, kedai dan kilang terjamin mempunyai bekalan elektrik. Nuklear dikatakan lebih bersih untuk dibandingkan dengan bahan api fosil.

Walau bagaimanapun, loji nuklear meninggalkan sisa radioaktif yang perlu dilυpυskan dengan betul. Setakat ini saintis sepakat berpendapat pelυpυsan di perut bumi adalah cara paling baik.

Tetapi banyak pemain industri sekadar membina tangki penyimpanan sisa. Satu saja masalah dengan tangka. Ia adalah infrastruktur yang lama-kelamaan mesti gagal.

Sekarang ada tangki penyimpanan di negeri Washington yang sudah bocor (Geranios, 2021).

Jujur cakap, kesan kebocoran memang teruk. Namun masalah ini sangat kecil untuk dibandingkan dengan krisis-krisis besar yang pernah berlaku dulu.

Semua sudah tahu pasal Chernobyl, yang berlaku kerana kedangkalan kerajaan Soviet di Ukraine. Kes Fukushima Daiichi pula adalah kemαlαηgαη buruk angkara tsunami dαhsyαt.

Tempias daripada Fukushima masih menghantui Jepun, yang ingin melepaskan 1.25 juta tan air kumbahan nuklear ke laut (Normile, 2021). Pendekatan sama digunakan Amerika Syarikat, apabila Stesen R.E. Ginna mengalami kebocoran. Tetapi cakap pasal Amerika Syarikat, kerajaannya pernah goyah dulu kerana kes persis Chernobyl.

Kegagalan Makmal Di Ontario

Canada amat menyokong tenaga nuklear untuk tujuan pemelbagaian pengeluaran (diversified production). Untuk mengelak sebarang kejadian buruk, kerajaan mereka menetapkan piawaian ketat.

Ini adalah kerana Canada pernah ada satu kes sangat teruk yang berlaku pada 12 Disember 1952 di sempadan antara Ontario dan Quebec. Canadian Nuclear Laboratories mempunyai sebuah reaktor penyelidikan yang lebur teruk kerana kegagalan mekanikal (dan keralatan manusia).

Ketika itu mereka sedang menguji beberapa rod nuklear yang terlalu panas tanpa sistem penyejukan cukup.

Akibatnya, rod-rod tersebut cair yang menyebabkan kebocoran produk radiasi sebanyak 10,000 Curie. Sebanyak 3.7 juta liter air digunakan untuk menyejukkan rod-rod ini.

Datangnya Hero Amerika

Dengar saja kejadian ini, Presiden Harry S. Truman (yang bakal berundur diganti Dwight D. Eisenhower) menghantar sebuah pasukan untuk bantu selesaikan masalah.

Pasukan ini pernah terlibat dalam pembersihan sisa nuklear daripada kapal selam USS Sea Wolf. Dan ketua pasukan ini adalah Leftenan James Earl Carter, Jr.

Pasukan Carter dihantar untuk bantu semua pihak di Sungai Chalk dalam usaha pengurusan bencana (Martel, 2008).

Sampai saja, pasukan Carter terus buat kerja. Mereka mengenakan pakaian radiasi dan diturunkan ke reaktor selama beberapa minit sebelum naik balik. Usaha ini memerlukan koordinasi dan komunikasi yang berterusan.

Kerana anggota-anggota Carter bekerja secara silih ganti. Ini adalah untuk mengurangkan pendedahan pada bahan radioaktif. Satu demi satu anggota menjalankan kerja selama 90 saat.

Mereka sudahpun berlatih dengan sebuah replika reaktor dibina di sebuah lapangan tenis. Setiap skru betul dikeluarkan; skru sama dibuang daripada replika… untuk berkoordinasi dengan cepat. Semua tindakan dilaporkan untuk Carter tentukan apa patut buat seterusnya.

Dan akhirnya, masalah selesai dengan kegigihan pakatan Amerika-Canada. Pihak yang terlibat pula menanggung kesan begitu lama. Selama enam bulan, bahan radiasi ditemui dalam air kencing Carter.

Berkali-kali mereka menjalani terapi pasca-radiasi. Pengalaman di sini mendidik Carter tentang bαhαγα nuklear. Beliau memenangi pilihan raya presiden 25 tahun seterusnya. Dan sebagai Presiden Jimmy Carter, pentadbiran beliau menghentikan pembuatan sebuah seηjαtα neutron (Milnes, 2009).

RUJUKAN:

Geranios, N. (2021, April 30). US: Nuclear waste tank in Washington state may be leaking. AP News.

Martel, P. (2008). Memoirs of a Hayseed Physicist. Strategic Book Publishing. Halaman 64.

Normile, D. (2021, April 13). Japan plans to release Fukushima’s wastewater into the ocean.


Mutiara Dari Bicara Kenegaraan – Kisah Prof Teo

Banyak sebenarnya key takeaways yang aku dapat dari wacana Bicara Kenegaraan Siri 1 pagi beberapa hari lepas di di KPT, Putrajaya. Tapi yang paling terkesan pada aku adalah antara pembuka kata awal bagaimana Prof Dato’ Teo Kok Seong sendiri menceritakan perit getir dan keazaman beliau dalam usahanya mahu membentuk dan membina acuan negara bangsa atas satu identiti nasional;

“Saya biasa digelar anjing UMNO, dihina bangsa saya sendiri kerana advokasi awam saya, pendapat intelektual dan akademik saya tentang sekolah vernakular dan sekolah satu aliran dan Bahasa Melayu sebagai bahasa perpaduan di Malaysia. Tapi life must go on.”

Maaf kalau apa yang aku kongsi ni menjentik hati dan jiwa kau sendiri baik sebagai seorang Melayu atau bukan Melayu.

Prof Teo bercerita bagaimana dia dirujuk oleh Mahkamah Persekutuan bagi satu proses perbicaraan melibatkan cubaan seorang Melayu yang mahu menukarkan bin anak luar nikahnya kepada namanya dan bukan Abdullah. Dari 7 hakim, 5 bersetuju dengan syor Prof Teo sendiri, bahawa anak tersebut tetap tidak boleh dibinkan nama ayahnya dan mesti kekal bin Abdullah kerana anak itu tidak sah taraf.

Prof Teo juga bercerita yang kini ada satu kes di mana keputusan Jawatankuasa dalam kerajaan di mana beliau menjadi ahlinya juga sedang menghadapi satu kes saman oleh plaintif yang merasakan keputusan jawatankuasa itu tidak adil buatnya.

Perbicaraan sedang berlangsung dan beliau tak menjelaskan butirannya, tapi aku pasti sebagai Prof pakar dalam bidang kajian etnik dan hubungan kaum, ia pasti melibatkan isu berkaitan agama atau bangsa.

Beginilah besarnya pengorbanan seorang akademia demi satu prinsip dan kepercayaannya bahawa Malaysia adalah milik kita semua.

Belum cerita hal bagaimana Prof Shamrahayu digelar Prof Kangkung (Prof Teo juga digelar murtad Cina oleh orang Cina sendiri) kerana nasihat dan advokasi mereka berkaitan Statut Rom beberapa bulan dahulu. Tapi mereka ini aktivis akademik, alah bisa tegal biasa.

Sekarang tanya diri sendiri, mampu ke kita buat sebagaimana Prof Teo dan panel-panel ni semua berkorban demi satu negara namanya Malaysia?

4 asas kenegaraan yang dikongsikan oleh Prof Shamrahayu dalam forum bicara ini ialah:

1. Pemahaman dan penghayatan kita tentang Perlembagaan Persekutuan.
2. 5 matlamat negara iaitu asas kepada 5 Prinsip Rukunegara.
3. Falsafah Pendidikan Negara.
4. Pemerkasaan dan penghayatan guru dan pendidik di akademia.”

Akhir kata, Prof Shamarahyu sempat menitipkan buah katanya:

“Saya tak setuju dengan label ‘rasis perlembagaan’ oleh sebuah NGO. Sebagai akademia, jika kita faham maksud rasis, adakah jika bersetuju dengan label ‘rasis perlembagaan’ itu, kita setuju bahawa Perlembagaan Persekutuan kita rasis? Saya tak setuju begitu.”


Apa Sebab Firaun Kahwin Adik Sendiri?

Tamadun Mesir Purba menggapai tahap kemajuan kerana kekayaan dalam hal kebudayaan dan ekonomi. Dua perkara ini mengukuhkan pengaruh politiknya, sampai boleh mendominasi rantau.

Walau bagaimanapun faktor kebudayaan telah menjejaskan ramai dalam kalangan firaun dari segi genetik.

Kerana ramai rata-ratanya berkahwin dengan adik sendiri kerana terlalu menuruti tradisi. Persoalannya, tradisi apa sampai beralaf-alaf para raja wajib ikut.

Dalam kehidupan Mesir Purba, agama adalah segalanya. Agama-agama moden meletakkan seorang figura yang mewakili Tuhan untuk manusia.

Judaisme meletakkan Musa (as) sebagai figura ini, bersama Daud dan Sulaiman (as) antaranya.

Kristian pula mengangkat Nabi Isa (as) sebagai Tuhan Anak. Islam mengiktiraf kewujudan empat figura ini sebagai rasul pra-Muhammad (SAW). Bermakna saban zaman, lima figura ini kekal sebagai wakil agama.

Mesir Purba juga iktiraf konsep ketuhanan melalui perwakilan. Cuma wakilnya bukan tetap seperti Islam, Kristian dan Judaisme.

Dalam kerohanian bangsa Mesir Purba, seorang firaun menguasai kerajaan dan angkatan ketenteraan kerana itulah amanahnya sebagai wakil Tuhan.

Bermakna zaman ini Akhenaten wakil Tuhan. Zaman kemudian Tutankhamun pula mewakili Tuhan.

Perwakilan ini adalah berpandukan hukum-hakam Maat yang menentu konsep kebenaran, imbangan, keharmonian, perundangan dan keadilan. Jika ingin berperang, justifikasi mesti berasaskan Maat.

Jika tidak, firaun sudah melakukan dosa kerana terputus hubungannya daripada Tuhan (Joshua, 2009).

Pengaruh Maat Pada Hubungan Perkahwinan

Walaupun wajib dipatuhi, Maat tidak mengikatkan seorang firaun pada satu landasan. Cuma apabila suatu perkara “dimaatkan”, mesti firaun perlu ikut untuk elak timbulkan prasangka bukan-bukan.

Sesungguhnya Tamadun Mesir Purba beriman pada mitologi purbakala yang dewa bumi Geb dan dewi langit Nut membiak dan melahirkan dewa-dewi agung seperti Osiris, Isis, Set, Nephthys dan Heru-ur.

Osiris berkahwin dengan Isis, yang melahirkan Horus dan Anubis. Tetapi ada pendapat berkata Anubis adalah anak Set bersama Nephthys. Tiba satu zaman, Set membunuh Osiris.

Dengan kuasa Nephthys, Isis berjaya mengembalikan Osiris daripada lembah maut.

Ikut hukum, Osiris bangkit daripada kematian dalam jasad seseorang. Dan orang itu katanya adalah firaun pertama.

Nama orang tersebut sudah lama ditelan zaman, tenggelam dalam timbunan masa dan mungkin takkan diketahui sampai bila-bila. Entahnya tidak betul pun, suatu rencah rasa ditokok tambah saban zaman.

Tetapi inilah tulang belakang, tulang belikat dan tulang sumsum yang menghidupkan budaya Tamadun Mesir Purba daripada urat otak sampai urat kentut.

Unsur-unsur ini menjadikan hukum-hakam bernama Maat yang mana firaun-firaun tidak kira agung, jagung (lemah) atau panggung (sembang lebat tetapi lembik) wajib ikut.

Masalah sekarang: dalam Maat, Osiris kahwin Isis dan Set kahwin Nephthys. Itu sudah jadi sebahagian daripada kebudayaan Mesir Purba.

Tidak pasti siapa cipta Maat pertama. Mungkin seorang celaka yang terliur tengok adik sendiri.

Tetapi kecelakaan ini diteruskan melalui hukum-hakam agama. Firaun wajib ikut acuan Osiris-Isis… kerana Firaun di bumi adalah imej dewa-dewi di langit (Awad, 2010).

Tempias Daripada Maat

Oleh kerana terlalu berpaut pada budaya, Tamadun Mesir Purba menanggung banyak masalah genetik dalam kerohanian rajanya.

Perlu terima hakikat zaman itu sumber saintifik memang sangat berkurangan. Siapa tahu pasal genetik bagai… jadi hasilnya, para firaun pun menuruti sahaja.

Tutankhamun dilahirkan dengan macam-macam bala penyakit kerana genetiknya hancur sampai sel sendiri tidak kenal baginda lelaki atau perempuan: celah kangkangnya ada zakar, yang sepasang buahnya pula halus bersperma tetapi menghasilkan estrogen.

Hormon wanita ini menyebabkan pinggulnya melebar dan dadanya melonjong macam payu dara. Dan perkara ini berlaku pada Akhenaten – mungkin tidak ekstrim macam Tutankhamun.

RUJUKAN:

Awad, M. (2010, Februari 18). Egypt’s King Tut born of incestuous marriage. Reuters.

Joshua, M. (2009, September 2). Pharaoh – World History Encyclopedia.


Siapakah Azmin Ali?

Ketika artikel ini ditulis, nama beliau sering diperkatakan atas sebab kesetiaan beliau kepada Presiden Parti merangkap “gurunya” di dalam bidang politik.

Nama Mohamed Azmin Bin Ali bukanlah nama yang asing lagi di tengah tengah kemelut politik yang melanda negara pada hari ini.

Dilahirkan pada 25 Ogos 1964 di Singapura, Azmin merupakan anak keempat kepada pasangan Haji Ali Omar ,seorang kerani di dalam pasukan Tent3ra British dan Hajjah Che Tom Yahya seorang suri rumah. Antara adik beradiknya yang lain ialah Azwan Ali, seorang personaliti televisyen dan Ummi Hafilda Ali, seorang peguam yang agak terkenal semasa Reformasi 1998.

Azmin Ali mendapat pendidikan awal di Gurney Road School dan Setapak High School. Kemudian, beliau melanjutkan pelajarannya ke Universiti Minnesota, Amerika Syarikat dan memperoleh ijazah di dalam jurusan Matematik dan Ekonomi.

Semasa di Amerika Syarikat, di sanalah hubungan baik Azmin dan Tun Dr Mahathir bermula. Di sana, Azmin telah dilantik sebagai ketua pelajar manakala Tun sebagai Perdana Menteri. Hubungan mereka amat baik sehinggakan Tun sendiri yang menetapkan tarikh perkahwinan isterinya, iaitu pada 7 Ogos 1988.

Sekembalinya Azmin ke Malaysia pada tahun 1987, Azmin terus dilantik sebagai Pegawai Khas kepada Datuk Seri Anwar Ibrahim pada 1 Oktober 1987. Ini semua atas arahan Tun untuk Azmin mendekatkan diri dengan Datuk Seri Anwar. Di situ jugalah Azmin mula melangkah kaki ke bidang politik dan menjadi anak murid Datuk Seri Anwar Ibrahim.

Namun segalanya berubah menjelang lewat 90an. Setelah Datuk Seri Anwar dipecat daripada jawatan Timbalan Perdana Menteri, Azmin berbelah bahagi sama ada untuk mengikut bapa angkatnya, Tun Mahathir atau setia bersama bosnya, Datuk Seri Anwar. Selepas Datuk Seri Anwar dipecat, ramai rakan sekelilingnya melarikan diri.

Misalnya, Ezam Md Noor, Setiausaha Politik Datuk Seri Anwar awal lagi sudah lari ke Indonesia selama setahun. Azmin memilih untuk bersama Datuk Seri Anwar. Tujuannya hanya satu untuk melawan kezaliman dan korupsi. Seperti pemimpin yang lain, Azmin juga turut ditangkap oleh pihak polis kerana beliau merupakan antara orang kanan Datuk Seri Anwar.

Setelah dibebaskan dari tahanan pihak polis, Azmin bersama pemimpin yang lain menggerakkan agenda Reformasi. Azmin juga telah menjadi salah seorang pengasas Parti Keadilan Rakyat yang ada pada hari ini.

Pada Pilihan Raya Umum 1999, Azmin telah memenangi kerusi DUN Hulu Kelang menewaskan Dr Fuad Hassan daripada PAS. Namun pada pilihan raya berikutnya, beliau telah dilarang untuk bertanding kerana dituduh memberikan keterangan palsu semasa kes perbicaraan Datuk Seri Anwar.

Pada Pilihan Raya Umum 2008, Azmin sekali lagi bertanding di dalam Parlimen Gombak dan DUN Bukit Antarabangsa dan memenangi kedua-dua kerusi tersebut.

Pada 2014, berlakunya pergolakan dalaman yang membawa kepada Langkah Kajang. Langkah Kajang merupakan satu gerakan yang ingin menjadikan Datuk Seri Anwar sebagai Menteri Besar Selangor. Namun, langkah itu gagal kerana Datuk Seri Anwar telah disabitkan kesalahan meliwat. Lalu, nama Azmin telah dicalonkan sebagai salah seorang calon Menteri Besar yang baru untuk menggantikan Tan Sri Khalid Ibrahim.

Tidak lama kemudian, Azmin dilantik sebagai Menteri Besar Selangor. Di bawah pentadbirannya; Selangor unggul sebagai salah sebuah negeri yang progresif. Sepanjang beliau mentadbir Selangor, Selangorlah yang merupakan penyumbang terbesar KDNK negara.

Selain itu, tahap kepercayan rakyat terhadap beliau juga meningkat dari 57 ke 62 peratus sepanjang beliau menjadi Menteri Besar. Atas sebab itu, beliau telah dikurniakan Darjah Kebesaran Selangor Yang Amat Mulia pada 2015 yang membawa gelaran Dato’ Seri

Pasca Pilihan Raya Umum 2018, Azmin telah dilantik sebagai Menteri Hal Ehwal Ekonomi setelah sahaja Pakatan Harapan memenangi pilihan raya tersebut.

Menjelang 2019, hubungan Azmin dan Datuk Seri Anwar bertambah keruh apabila Azmin mula terpalit dengan isu beliau melakukan hubungan luar tabie bersama Ketua AMK Santubong, Haziq Abdullah Abdul Aziz semasa Pilihan Raya Kecil Sandakan.

Pada 13 Jun 2019, Haziq telah membuat kenyataan terbuka bahawa beliau melakukan hubungan sulit bersama seorang menteri kanan kabinet.

Datuk Seri Anwar menuduh bahawa di dalam video tersebut ialah Azmin sendiri dan Azmin membalas supaya beliau cermin muka terlebih dahulu. Seramai 27 MPP dan Ahli Parlimen PKR turut menegur kenyataan Datuk Seri Anwar itu.

Pada 23 Februari 2020, Azmin dilihat bersama sama sejumlah pemimpin Bersatu dan barisan pemimpin pembangkang di sebuah majlis makan malam di Sheraton Hotel Petaling Jaya.

Keesokkan harinya, Azmin Ali dipecat atas alasan melanggar disiplin parti manakala 11 orang yang lainnya mengikutinya dengan meletakkan jawatan dalam parti. Azmin kemudiannya mengumumkan akan membentuk sebuah blok bebas bersama ahli bebas yang lain.

Kini, Azmin hanya perlu menunggu sama ada kariernya tamat begitu sahaja sekiranya Datuk Seri Anwar menjadi Perdana Menteri nanti ataupun kedudukannya yang tidak pasti di bawah Perdana Menteri yang lain.


Fakta Menarik Sejarah Kopi

Kopi mempunyai pelbagai kegunaannya sepanjang lipatan sejarah dari penyuci jiwa hinggalah perangsang nafsu. Selain merupakan komoditi kedua paling banyak diperdagangkan selepas petroleum, ia sudah menjadi sebahagian daripada diet moden hari ini. Tetapi tidak ramai tahu kopi mempunyai sejarah menarik termasuk mencetuskan revolusi sosial di Britain pada abad ke-17 Masihi.

1. Kambing bertenaga

Menurut satu legenda di Ethiopia, seorang pengembala kambing abad kesembilan Masihi bernama Kaldi sedang mengembala kumpulan kambingnya secara berseorangan. Dia mendapati kambing-kambingnya kelihatan bertenaga selepas memakan beberapa biji beri dari sebatang pokok. Kisah tersebut kemudiannya disampaikan kepada seorang pendeta dari sebuah biara tempatan. Ini mendorong si pendeta mengeringkan dan merebus beri untuk dijadikan sebagai minuman. Si pendeta melempar buah beri tersebut ke dalam api dan ia mencetuskan aroma yang kita ketahui sebagai kopi yang tersebar melalui angin malam. Biji beri yang sudah dipanggang ditarik keluar dari bara, dikisar dan dicampur dalam air panas. Inilah kopi pertama yang dihasilkan di dunia.

Si pendeta dan para rahibnya mendapati minuman berkenaan membantu mereka kekal berjaga selama berjam-jam pada satu masa, sama tempoh bagi orang-orang yang menghabiskan masa berjam-jam beribadat. Berita tersebut tersebar luas ke seluruh rantau termasuk Semenanjung Tanah Arab dan ia menjadi kegemaran semua.

Selain kisah legenda dari Ethiopia, Yaman juga boleh mendakwa merupakan negara asal bagi minuman kopi. Ini berdasarkan dakwaan minuman tersebut ditemui oleh seorang ahli sufi Yaman bernama Ghothul Akbar Nooruddin Abu al-Hasan al-Shadhili. Beliau mendapati burung-burung yang memakan buah beri dari sebatang pokok yang terbang merentasi kampungnya amat bertenaga. Ini mendorong Ghothul Akbar merasa sedikit buah beri dan mendapati dirinya lebih fokus.

2. Mocha

Satu lagi kisah alternatif membabitkan asal-usul kopi datang dari anak murid Ghothul Akbar Nooruddin, Sheikh Omar dari Yaman. Semasa beliau menetap jauh dari sebuah bandar bernama Mukha/Mocha di sebuah gua berhampiran Ousab, Sheikh Omar sememangnya dikenali menerusi karamahnya mengubati para pesakitnya dengan doa. Pada satu ketika, beliau merasa lapar lalu memakan beberapa biji buah beri yang ditemuinya. Namun, rasa beri tersebut pahit lalu ia dipanggang tetapi ia menjadi buah tersebut lebih keras. Akhirnya, Sheikh Omar merebus beri tersebut dengan air panas dan ia menghasilkan bau yang harum. Dan sebaik diminum, beliau merasa mendapat tenaga luar biasa bagi membolehkannya berjaga selama beberapa hari. Penemuan ajaibnya itu amat mengagumkan sehingga membolehkan Sheikh Omar dibenarkan pulang ke Mukha/Mocha.

Pada abad ke-16, kopi menjadi minuman pilihan ramai di Parsi, Mesir, Syria dan Turki. Minuman ini juga banyak membantu ribuan jemaah haji yang menziarahi Baitullah saban tahun dari segenap penjuru dunia. Sementara kelompok Sufi di Yaman pula menggunakan kopi untuk meningkatkan tumpuan mereka dan sebagai penyuci jiwa. Dan sekiranya mereka hendak kekal segar bila beribadat pada pertengahan malam, kopi menjadi pilihan minuman. Populariti kopi tersebar dari Timur Tengah hingga ke rantau Balkan dan Eropah, Kepulauan Nusantara dan benua Amerika.

3. Cerita Kedai Kopi

Kopi merupakan satu kuasa yang tidak disangka-sangka boleh mencetuskan revolusi sosial. Ini kerana selain menjadi minuman domestik di rumah, ia juga boleh diminum di kedai-kedai kopi atau qahweh khaneh. Kedai-kedai kopi sebegini timbul bak cendawan tumbuh selepas hujan di kampung-kampung dan bandar-bandar di Timur Tengah dan Afrika Timur. Kedai-kedai sebegini menjadi tumpuan ramai terutama untuk tujuan sosial. Aktiviti minum kopi dan perbualan digabungkan dengan pelbagai jenis hiburan ketika itu seperti persembahan muzik, permainan catur dan diskusi membabitkan berita. Kedai-kedai sebegini dikenali sebagai sekolah cendekiawan, satu tempat di mana pelanggan berkunjung untuk mendapat tahu apa yang berlaku di dunia ketika itu.

4. Halal Haram

Kopi tidak terlepas menjadi tumpuan para ulama di mana ada sesetengah berpandangan ia seharusnya diharamkan. Perkara sebegini pernah berlaku pada tahun 1511 berdasarkan satu mesyuarat membabitkan para ulama di Makkah. Gabenor Makkah iaitu Khair Beg mengetuai usaha ini atas alasan bimbang ia akan mencetuskan penentangan terhadap pemerintahannya berikutan diskusi berkenaan kegagalan pemerintahannya diadakan di kedai-kedai kopi. Ini membawa kepada kaitan kopi dengan hasutan dan revolusi.

Walaupun diisytiharkan sebagai haram, kontroversi hukum minum kopi berlarutan selama 13 tahun sebelum ianya ditarik balik pada tahun 1524 Masihi atas arahan Sultan Selim I dari Turki Uthmaniyah. Mufti besar kerajaan Mehmet Ebussuud el-Imadi mengeluarkan fatwa bahawa kopi sememangnya halal dan tiada masalah bagi umat Islam minum minuman berkenaan. Murka dengan tindakan sia-sia Beg, baginda mengarahkan Beg dihukum bunuh. Fatwa pengharaman kopi turut berlaku di Mesir pada tahun 1532. Ini mengakibatkan kedai-kedai dan gudang-gudang kopi diserbu oleh pihak berkuasa bagi menguatkuasakan larangan tersebut.

5. Minuman Setan!

Apabila kopi pertama kali diperkenalkan di Eropah melalui Venice, ia dipandang serong oleh masyarakat dan mengalami prejudis sama seperti dialami di Timur Tengah. Bezanya di Eropah, kopi dianggap ciptaan syaitan dan dikatakan menyerupai wain yang digunakan dalam upacara agama Kristian. Ini menyebabkan minuman tersebut turut diharamkan oleh pihak gereja. Bagaimanapun, semua itu berubah menerusi campur tangan Paus Clement VIII. Beliau merasa air kopi yang disediakan dan mengisytiharkan tiada masalah bagi penganut Kristian meminumnya. Malah memandangkan ia digelar minuman setan, Clement VIII merasakan mereka boleh menipu syaitan dengan menggunakannya untuk upacara pembaptisan. Ini menyebabkan gelaran kopi sebagai minuman setan berkekalan hingga hari ini.

6. Kopi Pertama England Abad Ke-17

Menurut Samuel Pepys, kedai kopi pertama England dibuka pada tahun 1650 di Oxford oleh seorang lelaki Yahudi bernama Jacob. Sementara kedai kopi pertama London dibuka dua tahun selepas itu oleh seorang lelaki Greek bernama Pasqua Rosee. Kedai tersebut terletak di St Michael’s Alley bernampiran kawasan Gereja St Michael, Cornhill. Rosee juga bertanggungjawab mengasaskan sebuah gerai kopi di Perancis pada tahun 1672. Semasa mengunjungi kedai kopi tersebut pada 10 Disember 1660, Pepys berkata, “Kolonel Slingsby dan saya berada di sebuah kedai kopi di Cornhill pada satu petang, kali pertama saya pernah berada di situ dan saya merasai nikmat melalui percampuran teman-teman dan diskusi yang diadakan.”

8. Internet pertama

Suka atau tidak, kedai-kedai kopi ini sebenarnya menjadi internet pertama bagi orang ramai mendapatkan maklumat. Dalam beberapa catatan diarinya, Pepys mencatatkan beberapa berita yang dianggap panas seperti konflik bersenjata dengan Belanda, insiden komet dan isu wabak yang melanda Eropah ketika itu. Pepys turut menjadikan kedai kopi sebagai medan diskusi akademik untuk tajuk-tajuk seperti Empayar Rom dan serangga. Menjelang tahun 1675, terdapat lebih 3,000 kedai kopi dan sesetengah daripadanya turut mempunyai kemudahan penginapan untuk pelanggan yang mahu bermalam. Ada juga kedai kopi yang mengikut model perniagaan kedai kopi Turki termasuk menggunakan nama-nama eksotik. Antara sesetengah nama yang digunakan ialah Solyman’s Coffee House dan Morat Ye Great.

9. Viagra pertama

Wanita sememangnya tidak dibenarkan memasuki kedai-kedai kopi melainkan mereka sebenarnya pelacur. Perkara ini menimbulkan kemarahan ramai wanita dan ini dizahirkan dalam satu esei bertajuk An Essay in Defence of the Female Sex yang diterbitkan pada tahun 1696. Esei berkenaan mendakwa kopi merupakan punca kebanyakan suami lebih tertumpu di kedai kopi sehingga mengabaikan urusan rumahtangga mereka. Esei tersebut turut mendakwa kopi juga menyebabkan para suami langsung tiada minat mengadakan hubungan kelamin dengan isteri mereka. Namun, dakwaan tersebut disanggah oleh esei Men’s Answer to the Women’s Petition Against Coffee yang menyifatkan minuman alkohol seperti wain menyebabkan lelaki kurang subur. Kopi menurut mereka menambah kekuatan batin dan ini dianggap iklan Viagra pertama.